Dan online - Sport: FIF Pro podržava fudbalere - 2020-01-24\nSport OŠTRO PROTIVLJENJE ODLUKAMA MOK-A\nPodrška fudbalerima - FIFPro FIF Pro podržava fudbalere\nNa pomolu je novi sukob, ovog puta na relaciji fudbalera i Međunarodnog olimpijskog komteta. Povod je odluka MOK da zabrani bilo kakav vid političkog protesta ili djelovanja tokom trajanja Olimpijskih igara u Tokiju 2020. godine.\nSvjetsko udruženje profesionalnih fudbalera (FIFPro) poručilo je da će podržati svakog igrača koji bude prkosio odluci Međunarodnog olimpijskog komiteta (MOK) da zabrani političke proteste i izjave tokom Olimpijskih igara u Tokiju ove godine.\nNovi generalni sekretar tog udruženja Jonas Baer - Hofman nazvao je zabranu licemernom jer su fudbaleri odigrali ključnu ulogu u pokretanju brojnih pitanja poput rasizma i rodne ravnopravnosti. Takođe je naglasio da bi bilo neprihvatljivo kažnjavati ih za slične akcije tokom olimpijskog fudbalskog turnira, prenosi Rojters.\nMOK je početkom januara poručio da je sportistima zabranjeno da daju bilo kakve političke izjave ili da protestuju tokom Olimpijskih igara u Tokiju kako bi izbjegli da se one pretvore u političko sredstvo.\nIstovremeno, sportistima je dozvoljeno da izražavaju stavove na konferencijama za medije i na društvenim mrežama.\n- Smatramo da treba podržati igrače u njihovoj slobodi govora i izražavanja o političkim pitanjima. Ako MOK ovim povodom odluči da kažnjava igrače, sigurno ćemo im se suprotstaviti. Podržavamo ljude poput Rahim Sterlinga, Kalidu Kulibalija ili Mario Balotelija, poručio je generalni sekretar Udruženja profesionalnih fudbalera.


NOVA TEHNOLOGIJA PROIZVODNJE TREŠANJA - Italijani poslužili kao primer, evo o čemu se radi! (VIDEO) - Bolja Zemlja\nNOVA TEHNOLOGIJA PROIZVODNJE TREŠANJA – Italijani poslužili kao primer, evo o čemu se radi! (VIDEO)\nEmisija „Bolja zemlja“ svake nedelje za vas donosi novitete iz oblasti poljoprivrede, ali i istražuje dobre primere bavljenja poljoprivredom u Srbiji, pa je tako stupila u kontakt sa Predragom Čortanovačkim, voćarom, koji poseduje 20 hektara trešanja.\nNaime, u pitanju je trešnja prvog kvaliteta, novi sortiment italijanskog porekla, koji je odlučio da pribegne sađenju trešnje po ugledu na novu tehnologiju primenjenu u Italiji.\nNa fotografiji ispod možete primetiti da Predrag Čortanovački sadi trešnje vrlo približno sađenju kukuruza, sa razmakom stabala od svega 0,5 metara. Ovaj način sađenja trešnje pokazao se kao izuzetno kvalitetan.\npročitajte i – nastupilo masovno sušenje kajsije\nNaime, u Italiji se ide na maksimalno intezivne zasade, na veliki broj stabala, a italijani rade manji broj hektara – svega 2 do 3 hektara trešnje. Reklo bi se da je ova inovativna tehnologija srazmerna kvalitetu poseda koje imamo u Srbiji.\nOstanite nadelje uz emisiju i portal „Bolja zemlja“ jer će nam upravo gospodin Čortanovački detaljnije pričati o načinu sađenja trešnje koji je video na teritoriji predivne „čizme“, a do tada pogledajte kratak pregled na linku OVDE!\nnova tehnologija proizvodnje trešanja\nPrethodni tekstDa li će ove godine biti meda? Koliko su klimatske promene i nemar uticale na pčele radilice?\nSledeći tekstVrganj – kralj prečuraka


Google prihvatio predloge EU – Personal magazin\nGoogle je prvi put pristao na pravno obvezujuće promene u načinu na koji prikazuje rezultate pretraživanja interneta nakon istrage evropskih regulatora o tome zloupotrebljava li svoj dominantan položaj na tržištu.…\nGoogle je prvi put pristao na pravno obvezujuće promene u načinu na koji prikazuje rezultate pretraživanja interneta nakon istrage evropskih regulatora o tome zloupotrebljava li svoj dominantan položaj na tržištu.\nNakon dvogodišnje istrage, Evropska komisija prihvatila je Google-ov službeni predlog za rešenje slučaja, kazali su neimenovani izvori za NYT.\nGoogle neće morati da promeniti algoritam za pretraživanje interneta, istakli su.\nPo predlogu, Google je pristao jasno da označava rezultate pretraživanja iz vlastitih usluga kao što su Google Plus Local ili Google News i u nekim slučajevima da prikazuje linkove iz suparničkih pretraživača interneta.\nPromene neće biti vidljive još barem mesec dana dok se ne sprovede testiranje tržišta.\nNajveće promene odnose se na rezultate pretraživanja u područjima kao što su kupovina i vazdušni letovi, odnosno vertikalno pretraživanje interneta specijalizovanim Google-ovim pretraživačima.\nBude li predlog prihvaćen nakon tržišnog testiranja, to će biti uspeh za Evropsku komisiju koja je tražila mnogo veće ustupke od Google-a od američkih regulatora, koji su u januaru zatvorili dvogodišnju istragu zaključivši da Google ne manipuli[e pretraživanjima interneta i ne krši pravila tržišne utakmice. Google je pristao samo na neke manje promene na području oglašavanja.\nU Evropi, dogovor bi bio pravno obvezujući pet godina. Ne bude li se držao obećanja, Google bi mogao biti kažnjen s do deset posto globalnih godišnjih prihoda, što bi iznosilo oko 5 milijardi američkih dolara ili 3,8 milijardi evra.\nGotovo 86 posto svih pretraga interneta u Evropi sprovodi se pomoću Google-a, a u Sjedinjenim Državama kompanija pokriva gotovo dve trećine tržišta.\nGoogle prihvatio predloge EU was last modified: April 17th, 2013 by Redakcija


Američki predsednik Džo Bajden izjavio je da neće ukinuti ekonomske sankcije Iranu ako Teheran prvo ne svede obogaćivanje uranijuma na nivo dogovoren u okviru međunarodnog sporazuma iz 2015.\nBajden je rekao da želi da se SAD vrate nuklearnom sporazumu sa Iranom iz koga je bivši predsednik Donald Tramp povukao Sjedinjene Države.\nMeđutim, u intervjuu za TV mrežu CBS Njuz koji je emitovan u nedelju, na direktno pitanje da li će SAD prvo ukinuti sankcije Iranu da bi ga privolele da se vrati pregovorima, Bajden je jednostavno odgovorio - "ne". Klimnuo je glavom kada je novinarka Nora O'Donel pitala da li Teheran prvo mora da prestane da obogaćuje uranijum na višem nivou od onog koji je dozvoljen sporazumom.\nNuklearni sporazum dozvoljava Iranu da obogaćuje uranijum na nivou koncentracije od 3,67%. Međutim, od sredine 2019, taj nivo je povećan na 4,5% a onda, prošlog meseca, na 20%, nivo dostignut pre nego što je Iran postigao sporazum sa svetskim silama.\nStručnjaci kažu da Teheran sada ima dovoljno zaliha nisko-obogaćenog uranijuma za najmanje dva nuklearna oružja, ukoliko reši da ih proizvede. Međutim, iranski zvaničnici godinama tvrde da nuklearni program ima civilnu namenu, iako zapadne vlade sumnjaju u to.\nNešto ranije, iranski vrhovni vođa ajatolah Ali Hamenei rekao je da bi Sjedinjene Države trebalo da ukinu sve sankcije ukoliko Vašington želi da Teheran preokrene svoje nuklearne korake.\n"Iran je ispunio sve svoje obaveze iz nuklearnog sporazuma iz 2015. godine, a ne Sjedinjene Države ili tri evropske države... Ako žele da se Iran vrati svojim obavezama, Sjedinjene Države moraju prvo da ukinu sve sankcije", napisao je Hamenei na Tviteru.\n"Nakon provere da li su ukinute sve sankcije, vratićemo se u potpunosti u saglasnost", napisao je.\nPredsednik Bajden, koji je na dužnost stupio prošlog meseca, rekao je da će, ako se Teheran vrati u striktno poštovanje nuklearnog sporazuma iz 2015. godine, i Vašington slediti njegov primer i to koristiti kao odskočnu dasku za širi sporazum koji bi mogao ograničiti iranski raketni razvoj i regionalne aktivnosti.\nBivši američki predsednik Donald Tramp izašao je iz nuklearnog sporazuma između Irana i šest sila 2018. godine i ponovo uveo sankcije Teheranu.\nIran je prekršio dogovor korak po korak kao odgovor na Trampovu politiku "maksimalnog pritiska", ali je više puta ponovio da bi mogao brzo da poništi ta kršenja ako se ukinu sankcije SAD.


Srpska se u naredne dvije godine zadužuje 1,2 milijarde KM!\tIstaknuto\nPonedjeljak, 26 Novembar 2018 21:47\nVlada Republike Srpske u iduće tri godine planira da se zaduži za 1,2 milijarde KM, a polovinu tog iznosa namjerava da povuče već u 2019. godini. U Nacrtu Programa ekonomskih reformi RS od 2019. do 2021. godine navedeno je da je u ovom periodu planirano ukupno finansiranje, odnosno novo zaduženje u iznosu od 1,2 milijarde KM, od čega oko 600 miliona KM u 2019. godini, 300 miliona KM u 2020. godini, te 200 miliona u 2021. godini.\nU Ministarstvu finansija RS su pojasnili da finansiranje za period 2019-2021. obuhvata plan povlačenja ino kreditnih sredstava po investicionim projektima u implementaciji koje je Narodna skupština RS odobrila, plan primitaka po osnovu novih kreditnih zaduženja i emisija hartija od vrijednosti u svrhu finansiranja budžetske potrošnje, o čemu će NSRS odlučivati u okviru godišnjih odluka o dugoročnom zaduženju.\nU narednom trogodišnjem periodu Vlada planira da smanji udio finansiranja iz spoljnih izvora u korist finansiranja iz domaćih izvora, tako da bi u 2021. godini udio finansiranja iz spoljnih izvora trebalo da bude smanjen na svega sedam odsto, a iz domaćih izvora se povećava do nivoa od 93 odsto ukupnog planiranog finansiranja u toj godini.\n„Spoljni izvori većim dijelom se koriste za finansiranje investicionih projekata, dok će domaći izvori finansiranja uglavnom biti iskorišćeni za finansiranje budžetske podrške, što je posljedica kreditnog rejtinga zemlje i ograničenog pristupa međunarodnom tržištu kapitala, kao i uslovljenosti dobijanja koncesionih sredstava ispunjavanjem ciljeva postavljenih na nivou zemlje“, navedeno je u dokumentu.\nPrema zvaničnim podacima Ministarstva finansija RS javni dug RS na kraju septembra 2018. iznosio je 4,06 milijardi KM, odnosno 38,5 odsto BDP-a, dok je ukupan dug RS iznosio 5,19 milijardi, odnosno 49,2 odsto BDP-a.\nUkupan dug RS čini: dug budžeta Republike Srpske i to 3,47 milijardi KM, dug jedinica lokalne samouprave i to 397,4 miliona KM, dug fondova socijalne sigurnosti u iznosu od 193,8 miliona KM, te dug javnih preduzeća i Investiciono-razvojne banke Republike Srpske (IRB) u iznosu od 1,12 milijardi KM.\nIstovremeno, u ovom periodu Vlada RS planira da vrati više od 1,6 milijardi KM duga budžeta RS.\nTako je u idućoj godini za servisiranje duga budžeta RS predviđen 601 milion KM, u 2020. je planirano 486,6 miliona KM, a u 2021. godini 571,8 miliona KM.\nUkupna izloženost Republike Srpske po izdatim garancijama na kraju septembra ove godine iznosila je 537,4 miliona KM (5,1 odsto BDP-a), dok dug po osnovu kreditnih zaduženja za koje je Vlada Republike Srpske izdala garancije iznosi 522,4 miliona KM.\nEkonomski analitičar Zoran Pavlović kaže da je finansiranje iz inostranih izvora, poput onog preko Bečke berze, skupa operacija, a da pored toga kreditori traže stroge uslove.\n„Vlada očigledno koristi vanjske izvore finansiranja da, na neki način, sanira nivo unutrašnjih zaduženja, a kada to uspije onda se ponovo otvori prostor za zaduživanje na domaćem tržištu na kojem se jednostavnije i jeftinije može zadužiti. Umjesto da se bavi razvojim projektima i novim zapošljavanjem, Vlada RS se jednio bavi krpljenjem budžeta i dodatnim opterećenjem građana. Ekonomska politika Vlade RS svodi se na presipanje iz šupljeg u prazno, kazao je Pavlović.\nViše iz kategorije: « DNS raspustio Gradski odbor u Banjaluci Dodikov zet i Radišićev sin osnovali ''Crvene medije'' »


"OKONČANA SERIJA DOGAĐAJA KOJI SU ZA ŽALJENJE" Oglasio se i ATP, sada kada je sve gotovo: "Novak je jedan od najvećih šampiona našeg sporta" :: Sportal\nJDM - Vest objavljena: 13:17 - 16.01.2022\n- Na kraju, moraju se poštovati odluke pravnih organa kada je riječ o javnom zdravlju - navodi se u saopštenju.\nATP navodi da je "potrebno dodatno vreme da se sakupe činjenice i izvuku pouke iz ove situacije".\n- Bez obzira na to kako se došlo do ove tačke, Novak je jedan od najvećih šampiona našeg sporta i njegovo odsustvo sa Australijan opena je gubitak za ovu igru - navodi se u saopštenju.\nOrganizacija "Tenis Australija", u čijoj je nadležnosti grend slem turnir u Melburnu, saopštila je da poštuje odluku Federalnog suda Australije da podrži ukidanje Đokovićeve vize.\nVIDEO: Vučić: Đoković može uzdignute glave da se vrati\nTenis Novak Đoković ATP Dubai Australijan open


Roberto Karlos vodi Enca Zidana u Afriku\nIzvor: MozzartSport.com, 24.Sep.2020, 19:10\nOpet daleko od Španije\nU mlađim kategorijama Reala i nekako, za prvi tim nikako, a sudeći prema poslednjim dešavnajima to što nosi slavno prezime ne mora da znači da je Enco Zidan kvalitetan fudbaler. Bar ne za evropski fudbal, pošto je pred odlaskom u – Afriku.\nNjegov menadžer Roberto Karlos potvrdio je da sa predsednikom Vidad Kazablanke pregovara oko angažmana 25-godišnjeg ofanzivnog veziste. Zasad nema informacija na koliko bi godina ugovor trebalo da bude potpisan, niti detalja koji se tiču plate, mada je izvesno da se naslednik trenera Real Madrida seli u Maroko.\nSve usled činjenice da se nije baš proslavio po odlasku iz kraljevskog kluba. Probao je Enco...


Javni poziv programa Swiss PRO za podršku lokalnim samoupravama u osnaživanju mehanizama za rodnu ravnopravnost otvoren je do petka, 23. oktobra. Pravo učešća na javnom pozivu ima 96 gradova i opština iz regiona Šumadije i zapadne Srbije i regiona Južne i istočne Srbije.\nLokalne samouprave će biti podržane sa do 3.300 evra po projektu koji za cilj ima povećanje učešća žena u procesu donošenja odluka, unapređenje položaja žena u lokalnoj zajednici u oblasti borbe protiv rodno zasnovanog nasilja, zdravlja žena, ekonomskog osnaživanja, položaja žena na selu, kao i pripadnica ranjivih grupa. Aktivnosti mogu biti usmerene i na unapređenje kompetencija lokalnih mehanizama, kao i promociju Evropske povelje o rodnoj ravnopravnosti na lokalnom nivou. Program posebno ohrabruje uspostavljanje međuopštinske i međuinstitucionalne saradnje, a dodatno će biti vrednovani i projekati identifikovani u lokalnim akcionim planovima za rodnu ravnopravnost.\nNa ovom linku možete preuzeti video snimak izjave službenice za dobro upravljanje i rodnu ravnopravnost Maide Kasumović o javnom pozivu.\nSve informacije o javnom pozivu, dokumentacija za prijavljivanje i odgovori na sva pristigla pitanja u vezi sa pozivom dostupni su na internet stranici programa Swiss PRO.\n#ravnopravnost, #swiss pro\nSpisak dosadašnjih komentara za članak "Sutra ističe rok za prijave na javni poziv za jačanje rodne ravnopravnosti na lokalnom nivou".\nSpisak dosadašnjih komentara za članak "Sutra ističe rok za prijave na javni poziv za jačanje rodne ravnopravnosti na lokalnom nivou". Podelite vaše mišljenje sa nama. Pošaljite komentar klikom na dugme - napišite komentar.


Gaza: Stotine Palestinaca protestovale zbog sporazuma Izraela i UAE - Svet - Dnevni list Danas\nPočetna » Svet » Gaza: Stotine Palestinaca protestovale zbog sporazuma Izraela i UAE\nGaza: Stotine Palestinaca protestovale zbog sporazuma Izraela i UAE\nStotine Palestinaca u pojasu Gaze protestovale su danas zbog sporazuma o normalizaciji odnosa Izraela i Ujedinjeih Arapskih Emirata (UAE), kojem su posredovale SAD.\nDemonstranti su palili izraelske i američke zastave i gazili po fotografijama premijera Izraela Benjamina Netanjahua i predsednika SAD Donalda Trampa, uzvikivali da je „normalizacija izdaja Jerusalima i Palestine“.\nZa razliku od palestinskih demonstranata koji su prošlog petka kraj džamije Al Aksa u jerusalimskom Starom gradu palili fotografije prestolonaslednika Emirata, demonstranti u Gazi nisu palili simbole UAE, očito da se ne bi suprotstavljali toj zemlji Zaliva u kojoj rade i žive desetine hiljada Plestinaca.\nDemonstracije je organizovao islamski ekstremistčki Hamas koji vlada pojasom Gaze, kao i druge frakcije.\nVisoki zvaničnik Hamasa Kalil al Haja je osudio sporazum Emirata i Izraela.\n„Normalizacija sa okupatorom nas povređuje i ne pomaže nam. Umesto toga služi i promoviše okupaciju i njene projekte na čijoj su meti Palestina i region“.


Naslovna Kultura Pozorište Novosadska publika otkrila Ko je ubio Dženis Džoplin!\nRediteljka predstave Sonja Petrović\nNOVI SAD: Desetominutne stajaće ovacije Novosađana posle predstave Srpskog narodnog pozorišta Ko je ubio Dženis Džoplin, otvorile su rock nedelju Pozornice pod zvezdama na krovu TC Promenada!\nDruga predstava na repertoaru letnje pozornice Srpskog narodnog pozorišta odigrana je u sredu (09.06.) pred „punom salom“ i u sasvim drugačijim uslovima za pozorište.\n„Dobrodošli u Pozornicu pod zvezdama i hvala vam što istrajavate sa nama i kroz ove pandemijske uslove. Ono što ne znate jeste da je ova predstava zamišljena da se igra upravo ovako, na otvorenom, na gotovo koncertnom prostoru gde stvarno možete da se uživite u doba jedne jake žene i bezvremenske muzike. Mladi glumci i rediteljka čiju ćete predstavu večeras gledati su upravo ono kako Pozorište zamišljamo dalje da gradimo“, rečeno je na samom početku programa, a onda je sa zalaskom sunca Dženiska krenula na festivalski put.\n„Sa sigurnošću mogu da tvrdim da je jaaako malo falilo da svi ljudi u publici ustanu iz svojih sedišta, popnu se na scenu i zaigraju sa bendom. Srušili smo četvrti zid i pozorišne konvencionalnosti i niko nije ostao ravnodušan na pravi rokenrol“ ističe rediteljka predstave Sonja Petrović.\n„Ova Rock opera je naša priča o beskonačnosti jedne muzike, jednog vremena i jednog muzičara koji je sa nama stvarao. Za nas, a verujem i za publiku, ovo će biti posebno emotivno izvođenje. Veliki broj Aleksandrovih prijatelja videćemo upravo na sceni“, objašnjava dirigrent,Fedor Vrtačnik.\n„Zvižduk u 8 je omaž dvojici neverovatnih umetnika koji su nedavno preminuli od posledica koronavirusa – Đorđu Marjanoviću koji je izvodio upravo numeru pod tim nazivom, kao i čuvenom filmskom kompozitoru Zoranu Simjanoviću koji je nedavno preminuo od posledica koronavirusa. To je muzika iz filmova uz koje smo odrastali, plakali, smejali se. Reč je o najpopularnijim kompozicijama iz srpske kinematografije i njihov veliki kvalitet je prepoznatljivost. Kao što su replike iz domaćih filmova ušle u svakodnevni govor i neiscrpno se ponavljaju, tako je i muzika postala antologijska. Muzikom koja ima umetničku vrednost a prati srpski film, želimo da se vratimo u neko sasvim drugo vreme i muziku smestimo u potpuno drugačiji ambijent. Nije ovo puki koncert, već iskustvo“, kaže direktor Opere Srpskog narodnog pozorišta Aleksandar Stankov.\nPogledaj: Muzika, film, zadovoljna publika i sjajna ŠOMO „Stevan Hristić“ (VIDEO)\nPet nagrada za predstavu „Ko je ubio Dženis Džoplin“ FEP od 19. do 22. avgusta pod sloganom „Poglavlje 27“ Otvoren poziv za volontere na 27. Festivalu ekološkog pozorišta za decu i mlade\nPrethodni tekstNa prodaju stan u izgradnji na Adicama u Novom Sadu\nSledeći tekstVukovci na prijemu u Opštini Bač


Beta 4. decembra 2015. 13:40\nPoslanici vladajućih Srpske napredne stranke (SNS) i Pokreta socijalista u Skupštini Srbije danas su kritikovali urednicu RTS-a Oliveru Kovačević zbog njenih izjava, dok je opoziciona Demokratska stranka (DS) navela da su kritike pokušaj da se uguši sloboda govora.\nUrednica zabavnog programa RTS Olivera Kovačević ocenila je u sredu, povodom poziva vlasniku Adrija medija grupe Aleksandra Rodića u policiju, da bi bilo razumno da na informativni razgovor u policiju budu pozvani i urednici TV Pink i Informera, a ne samo urednici i vlasnik „Kurira“.\nPoslanik SNS-a Zoran Babić rekao je u Skupštini da je bilo neprimereno što je urednica RTS-a Olivera Kovačević komentarisala istragu koju sprovde nadležni organi, naglasivši da je nezvisnost pravosudja svetinja.\n„Nije bilo primereno komentarisanje Olivere Kovačević. Šta bi se desilo da sam ja tako komentarisao“, rekao je Babić novinarima u Skupštini Srbije.\nOn je rekao da je praovsudje nezavisna grana vlasti. „Da bi je sačuvali, ni mi političari, ni novinari ne smemo da je komentarišemo i voleo bih da se svako drži tog kodeksa“.\nIstu poruku uputila je i poslanica Pokreta socijalista Gorjana Marinković, koja je dodala i da nisu tačne tvrdnje da u Srbiji vlada medijski mrak.\n„‘Kurir’ nije dnevni list već tabloid, koji i ne piše kritički, već perom očajnika, svakodnevno fabrikujući laži na račun članova vlade“, rekla je Gorjana Marinković.\nPoslanica DS-a Gordana Čomić smatra da su izjave na račun urednice RTS-a Olivere Kovačević pokušaj da ućutkaju mediji i uguši sloboda govora.\n„To je poruka svima nama: ‘Ćut i kuš’, ali ne deluje. Izjava Olivere Kovačević je njeno pravo, čak je i njen posao da istražuje o čemu se tu radi“, rekla je Gordana Čomić.


15. MEĐUNARODNI SASTANAK KOMUNISTIČKIH I RADNIČKIH PARTIJA\nU Lisabonu, u organizaciji Portugalske komunističke partije, od 08. do 10. novembra održan je 15. Međunarodni sastanak komunističkih i radničkih partija. Na sastanku je učestvovalo 75 partija iz 63 zemlje, dok je još 14 partija koje iz niza različitih razloga nisu mogle da prisustvuju, poslalo svoje pozdrave skupu. Skupu je prisustvovao i predstavnik naše partije, Izvršni sekretar i član Sekretarijata drug Aleksandar Banjanac.\nMeđunarodni sastanak komunističkih i radničkih partija najvažniji je radni skup Međunarodnog komunističkog pokreta koji se održava krajem svake godine, a na svim do sada održanim sastancima NKPJ je učestvovala kao punopravna i ugledna članica. Naša partija je principijelnim marksističko-lenjinističkim i antimiperijalističkim staovima zavredila ugled koji do danas ima u međunarodnom okviru, i jedina je partija u našoj zemlji čije se mišljenje i stavovi uvažavaju, na koju se komunističke partije čitavog sveta pozivaju kada se govori o važnim političkim temama vezanim za borbu radničke klase, antimiperijalizam, borbu protiv antikomunizma i sličnim temama u našoj zemlji, ali i čitavom regionu Balkana i poglavito bivše Jugoslavije.\nRadu skupa je prethodio sastanak Radne grupe Međunarodnog komunističkog pokreta kojem je naš delegat takođe prisustvovao, a na kojem je bilo prilike da se utvrdi radni okvir 15. sastanka komunističkih i radničkih partija kao i da se utvrdi niz predloga zajedničkih akcija u idućoj godini. Predloženo je i usvojeno 15 glavnih akcija koje bi trebalo da budu realizovane u narednoj godini, a na insistiranje našeg delegata na tu listu svrstano je i obeležavanje 15. godišnjice od otpočinjanja kriminalne imperijalističke NATO agresije na Saveznu Republiku Jugoslaviju, čime je otpočela nova faza u razvoju vojne imperijalističke strategije na međunarodnom planu, kao i okupacija Južne srpske pokrajine Kosova i Metohije. Dakle, kao konkretan rezultat učešća NKPJ na ovogodišnjem skupu, možmo očekivati dogodine organizovanje niza manifestacija na međunarodnom planu kojima će Međunarodni komunistički pokret obeležiti ovu, poglavito za naš narod tragičnu godišnjicu. U planu je da se znatan deo tih aktivnosti realizuje u našoj zemlji, s našom partijom kao domaćinom skupova i akcija solidarnosti na kojima ćemo ugostiti predstavnike komunističkih i radničkih partija iz raznih zemalja sveta za šta već sad vlada veliko interesovanje. Takođe, u sklopu tih akcija, predloženo je i da skup Balkanskih komunističkih i radničkih partija dogodine bude organizovan u Beogradu, s NKPJ kao domaćinom s čime su se složili predstavnici svih partija s Balkana koji su prisustvovali skupu u Lisabonu.\n15. Međunarodni sastanak komunističkih i radničkih partija otpočeo je obraćanjem Generalnog sekretara Portugalske komunističke partije, druga Žeronima De Souse, koji je u ime organizatora pozdravio skup i istakao da se on održava uoči važnog jubileja za komuniste Portugalije, stogodišnjice rođenja druga Alvara Kunjala, legendarnog lidera partije i Karanfilske revolucije koja je u Portugalu 1974. godine zbacila s vlasti fašistički režim. Poslednjeg dana skupa svi delegati su prisustvovali veličanstvenom mitingu koji je Portugalska komunistička partija organizovala ovim povodom, a naša partija je izrazila uvažavanje i počasti ovom velikom komunističkom revolucionaru, posvećenom borcu i internacionalisti čiji je primer i dalje inspracija i podstrek komunistima celog sveta.\nOvogodišnji skup je imao za temu produbljivanje krize kapitalizma, ulogu radničke klase i zadatke komunista u borbi za radnička i narodna prava, imperijalističku ofanzivu i pregrupisavanje snaga na međunarodnom planu, nacionalno pitanje, klasnu emancipaciju i borbu za socijalizam. Složena tema sastanka, s obiljem elemenata koje su partije razmatrale i o kojima su držale svoje nastupe na skupu, odraz su složene situacije u savremenom svetu o kojima je naš zadatak, između ostalog, da damo što potpuniju analizu i kritiku.\nSkup je pozdravio borbu radnika celog sveta, puteve koje ona otvara za promociju savezništva radničke klase i najširih narodnih slojeva u borbi protiv monopola, u borbi protiv kapitalizma za socijalizam. Zaključeno je da kriza kapitalizma koja nastavlja da se manifestuje na veoma oštar način već šestu godinu zaredom s daljim produbljivanjima, predstavlja krizu koja reprezentuje intenziviranje kapitalističkih kontradikcija, posebno na planu društvenog karaktera proizvodnje i privatnog prisvajanja, što oslikava istorijsku prevaziđenost i nehumani karakter kapitalističkog sistema, kao i da jedino socijalizam može predstavljati fundamentalnu alternativu kapitalizmu i njegovoj krizi.\nPotvrđena je doslednost u suprotstavljanju imperijalističkim polugama poput EU, NATO, MMF i drugih, izražena je internacionalistička solidarnost s narodom Sirije, Palestine, socijalističke Kube, Narodne Demokratske Repblike Koreje, narodima Latinske Amerike u njihovoj progresivnoj antiimperijalističkoj borbi, kao i narodom naše domovine u borbi protiv imperijalističke okupacije Kosova i Metohije. Mnogi delegati su istakli kako naša borba protiv imperijalizma ostaje mrtvo slovo na papiru ukoliko se ona paralelno ne vodi i protiv oportunizma u našem pokretu.\nNaš delegat na skupu, drug Banjanac, sastao se u bilateralnim razgovorima s nizom delegacija tokom kojih su izraženi konstruktivni predlozi za nastavak i produbljivanje saradnje, kao i potpuna podrška našem radu i liniji koju sprovodimo. Neke od delegacija s kojima su razgovori vođeni su Komunistička partija Grčke, Sirijska komunistička partija, Komunistička partija naroda Španije, Komunistička partija Turkse, Ruska komunistička radnička partija, Komunistička partija Ruske Federacije, Komunistička partija Sovjetskog Saveza, Savez komunista Ukrajine, Komunistička partija Azerbejdžana, Komunsitička partija Tadžikistana, Komunistička partija Češke i Moravske, Komunistička partija Bugarske, Mađarska radnička komunsitička partija, Komunistička partija Meksika, Komunstička partija Indije (Marksista), Palestinska komunistička partija, Nova komunsitička partija Holandije, Portugalska komunistička partija i druge.\nU nastavku možete pročitati tekst nastupa NKPJ na 15. Međunarodnom sastanku komunističkih i radničkih partija:\nsrdačno vas pozdravljam ispred Nove komunističke partije Jugoslavije i izražavam zahvalnost Komunističkoj partiji Portugalije na organizovanju 15. Međunarodnog skupa komunističkih i radničkih partija.\nObilje tema kojima se ovogodišnji skup bavi odraz su složene situacije u kojoj se danas nalazi naš pokret. Od erupcije poslednje u nizu krize kapitalizma stanje u našem pokretu se rapidno menja kao odgovor na tu nastalu situaciju i strategije kapitalizma za opstankom i preživljavanjem. Mnoge od tih strategija, kao i reakcije komunista, nisu istorijska nepoznanica, ali se takođe susrećemo i s mnogim sasvim novim i autentičnim istorijskim problemima savremenog sveta. Vezano za ove teme, ja ću se u izlaganju posebno osvrnuti na situaciju u našoj domovini i probleme s kojima se naša partija susreće u svom radu.\nAko bismo pokušali da sumiramo šta je prvi i osnovni problem s kojim se suočava srpsko društvo, onda bismo bez dvoumljenja rekli imperijalizam. Imperijalizam je osnovni razlog sloma socijalizma u našoj socijalističkoj domovini Jugoslaviji, imperijalizam je glavni regulativni princip srpske ekonomije i politike danas, imperijalizam je na najbrutalniji rušilački način očigledan u Srbiji i na tlu bivše Jugoslavije kao zasigurno nigde drugo u Evropi koji se nastavlja okupacijom južne srpske pokrajine Kosova i Metohije. Više imperijalističkih faktora i činilaca je uključeno u ovaj sramni i po svim merilima međunarodnog prava ilegalni čin. NATO je posle vojne intervencije 1999. godine, sprovedene u stilu „batine neposlušnima“ sve do današnjeg dana preko tzv. „mirovne misije“ na Kosovu glavna i najveća oružana sila koja se koncentrisala u samom srcu Balkana.\nVećini vas vojni ciljevi i strategija imperijalizma u problematici rasturanja Jugoslavije i poglavito u kosovskoj problematici nisu nepoznanica. Ti vojni ciljevi i njihova realizacija od 1999. godine imaju jasan kontinuitet, dok su na političkom polju ti su ciljevi prilično dinamični. Njih karakterišu stalni novi pritisci i zahtevi, sa stalnim redefinisanjem ciljeva imperijalizma koji se alavo i beskrajno uvećavaju. Kao glavna politička poluga koja sprovodi imperijalističku političku akciju se uz SAD javlja Evropska unija. Naša partija poručuje i ponavlja, da je Evropska unija imperijalistička tvorevina koja se samim tim ne može demokratizovati, ne može reformisati kako bi narodi Evrope živeli u prosperitetu. Evropska unija je tamnica evropskih naroda, u kojoj je svakim danom sve manje demokratije i prosperiteta a sve više bede, sve više socijalnih i političkih nepravdi, ona podstiče najnazadnije i najreakcionarnije političke snage koje bujaju kao njena strategija za spašavanje sistema koji stoji u njenoj suštini. Naš odgovor Evropskoj uniji može biti samo jedan, nemilosrdan i i nedvosmislen otklon i insistiranje na njenom rasturanju. Naravno da ne čudi da je Evropska unija prilično upletena i u sudbinu razvoja situacije u južnoj srpskoj pokrajini Kosovu i Metohiji. Usled svojih ciljeva koji proističu iz karaktera Evropske unije, imperijalističkih i hegemonističkih, ona se jasno opredelila na ilegalno priznanje nezavisnosti Kosova. U tom cilju, ekonomskim i političkim pritiscima ona diktira politiku i Republike Srbije prema ovom pitanju. Vladajuća klasa u Srbiji i njene buržoaske političke partije su se politikom pridruživanja EU po svaku cenu de facto odredile za nezavisnost Kosova, iako je zanemarljiv procenat građana Srbije koji se s tom platformom slaže. Apsurdna je situacija u kojoj buržoaska vlada Srbije zvanično ne priznaje Kosovo, a u celosti sarađuje u procesu dijaloga s vladom tzv. Republike Kosovo s posredstvom EU na polju tzv. „normalizacije odnosa“. Ta saradnja ide dotle da Vlada Srbije agresivno agituje među srpskim življem na Kosovu da izađe na lokalne izbore Republike Kosovo koji se održavaju upravo ovog vikenda i time da legitimitet kosovskim institucijama. Suludo je da ta ista vlada, zemlje po kojoj su padale NATO bombe, u cilju sleđenja evropskih principa u spoljnoj politici uvodi sankcije Belorusiji i Siriji. Ja koristim ovu priliku da se u vlastito, ime naše partije, ali i ogromne većine našeg naroda iskreno izvinim partijama, našim drugaricama i drugovima, dragoj braći i sestrama Belorusije i Sirije i poručim da takav stav proimperijalističke buržoaske vlasti u Srbiji nema baš nikakve veze s onim što naš narod oseća i onim što je u krajnoj liniji njegov istinski interes. Mi podržavamo antiimperijalističku borbu naroda Belorusije i posebno danas Sirije, koja podnosi ogromne nevine žrtve u toj bori od strane zapadnog imperijalizma i njegovog milog čeda verskog fundamentalizma.\nVrlo važan, i sve važniji imperijalistički činilac u svim političkim procesima na Balkanu je Turska. Prisustvo turskih monopla i različite političke intervencije turskih vlasti u drugim balkanskim zemljama, poglavito nedavno u toku predizbornog procesa na Kosovu kada je i turski premijer Erdogan došao da lično agituje u kampanji podrške marionetskom režimu u Prištini, nema mnogo veze s tzv. neoosmanizmom kako to pojedini buržoaski mediji vole da predstavljaju. To su autentične i savremene imperijalističke aspiracije koje predstavljaju integralni deo dominacije zapadnog imperijalizma čitavim regionom, čiji je vladajuća klasa turske jedan od glavnih saveznika, poslušnika i protagonista. Šta o toj politici turske vladajuće klase misle radnička klasa i najširi narodni slojevi Turske bilo je više nego jasno letos tokom događanja u Geza parku u Istanbulu, čemu je naša partija davala punu podršku i organizovala akcije solidarnosti.\nBalkan je danas važan ogledni region Evrope kada je u pitanju strategija kapitalizma za preživljavanje krize koju je stvorio. Na Balkanu se danas regrutuju horde fašista i verskih fundamentalista čije divljanje i terorizam utiču u mnogim slučajevima na pritiske protiv moćnog odgovora radničke klase na krizu. Na Balkanu se danas ispituje do koje sve mere mogu ići politički pritisci i uslovlavanja Evropske unije, Međunarodng monetarnog fonda i NATO-a.\nNaša partija se jasno opredeljuje za tesnu saradnju i solidarnost među balkanskim narodima. Problem razjedinjenosti i nesloge među balkaskim narodima je bio i ostao jedan od glavnih faktora koji ide na ruku imperijalističkoj dominaciji našim regionom. Mi smo za to da se sva nacionalna pitanja na Balkanu moraju rešavati samo pod antiimperijalističkom platformom, svako samoopredeljenje pod sponzorstvom imperijalizma predstavlja isključivo opredeljenje za imperijalizam, a protiv interesa najširih narodnih slojeva ponaosob. Zato komunisti Balkana imaju posebnu odgovornost i obavezu u procesima demaskiranja imperijalističkih ciljeva iza takvih projekata kao što je npr. „nezavisnost Kosova“.\nOvakva situacija na Balkanu nije ništa novo, politika „zavadi pa vladaj“ upravo na tim prostorima ima najkrvaviju i najdužu istoriju. Srpski socijaldemokrata Dimitrije Tucovic pre više od veka govorio je: „Balkanski narodi, svaki za sebe, podvojeni, uvek su predstavljali slamku u zavojevačkim vihorima na Balkanu. [...] O oni će i dalje to biti, dokle god ostanu podvojeni, pa čak i neprijateljski raspoloženi jedni prema drugima, kao što je to, na žalost, do danas najčešće puta bivalo, uprkos jedne krupne i očigledne pouke koju nam je istorija dala. Grupisanje i uzajamnost zemalja i naroda na Balkanu jedini je put koji vodi privrednom, nacionalnom i političkom oslobođenju.\nJasno je da Vlada i čitava vladajuća klasa u Srbiji nisu samo marionete koje sprovode diktate EU i drugih imperijalističkih birokrata, jasno je da oni imaju vlastite ciljeve koji se poklapaju s ciljevima imperijalista koji su do sada bili očigledni kroz proces pljačkaške privatizacije u našoj zemlji, regionalizacije Srbije s izrazito liberalno-ekonomskim karakteristikama i drugo. Pod firmom privlačenja stranih investicija, strani monopoli dobijaju znatno povlašćeniji položaj čak i u odnosu na domaći kapital na srpskom tržištu, što je merilo zavisnosti ili pre ekonomske okupacije Srbije koju prati s druge strane konstantan pad zaposlenosti. Korumpirani pravni sistem Srbije koji se transformiše po EU standardima kako bi omogućio što veću nekažnjenu pljačku, u domenu zakonskih regulativa koje formulišu odnos između rada i kapitala u Srbiji se vrlo očigledno pretvorio u servis domaćih i stranih kapitalista, tajkuna i mafije. Katastrofalan novi Zakon o radu koji su doslovno napisale strane nevladine organizacije poput USAID-a, a u dosluhu je s zahtevima MMF-a koji neprestano uslovljava funkcionisanje srpskih vlasti obećevanjem novih tranši kredita, na jasan način demaskira socijaldemokratsku demagogiju s kojom je nova vladajuća garnitura došla na vlast u Srbiji. Uprkos sve učestalijem buntu i protestima radnika, od kojih je zvanično preko 30%, a realno barem 40% nezaposleno, od čega je skoro 60% mladih nezaposleno, najveće sindikalne organizacije u Srbiji nisu učinile i ne čine ništa po pitanju otpora vladinim merama, a u interesu poboljšanja položaja radničke klase i otvaranja novih radnih mesta. Primera radi, sindikati pozivaju na socijalni mir u ime „viših ciljeva“. Pozivaju radnike da istrpe sva otpuštanja i svakodnevna poniženja od strane poslodavaca. Značajan deo zaposlenih radi na crno, radi po 10 i 14 sati dnevno za cenu koja je manja i od minumuma na koji se buržoazija zakonski obavezala, a lideri buržuazije govore otvoreno da je radnička klasa lenja i da treba da bude zahvalna ako ima posao čak i onda kada po nekoliko meseci ne prima platu. Duboka kriza kapitalizma pogađa najšire narodne slojeve u našoj zemlji, obrazovanje je sve nedostupnije, sve veća privilegija bogatih, od penzija je sve teže preživeti, plodna zemlja se prodaje stranim i domaćim tajkunima, kapitalistima i mafiji, a seljaci se pretvaraju u kemtove, položaj žena je sve nezavidniji u domenu socijalne zaštite i ravnopravnosti na tržištu rada.\nU zemlji u kojoj se sticanje bogatstva smatra vrhunskom vrednošću nazire se oštra crta klasnog sukoba između tzv. moćnih i uspešnih protiv siromašnih koji se predsatvljaju kao nesposobni, nemoćni i nekreativni. Naša partija vodi upornu borbu u cilju rušenja takvih predstava klasnih odnosa u našem društvu danas, i iako nije parlamentarna snaga i nema mogućnost da koristi tu glasnu govornicu s koje bi mogla bolje da dopre do radničke klase čiji se opravdani bunt neprestano zahuktava. Nužno je taj bunt dodatno politizovati u cilju održive klasne borbe i insistiranja na nesporazumaškim klasnim zahtevima inače ta borba neće voditi progresivnom cilju u kom će se ostavriti novi kvaliteti i novi uslovi ekonomskog i socijalnog razvitka. Zato je u današnjoj situaciji oportunizam, reformormitzam i revizionizam u našem pokretu posebno važna tema. Klasne principe i zahteve koji proizilaze iz naučnog socijalizma najbrže, nasolidnije i najpotpunije usvaja radnička klasa u uslovima razvoja krupne industrije. Međutim u uslovima krize kapitalizma, smanjene ili potpuno odumrle industirjske proizvodnje, odnosno u zaostajućim ekonomskim odnosima radnički pokret i radnička klasa generalno postaju skloni usvajanju samo pojedinih zahteva koji proističu iz naučnog socijalizma, samo pojedinih parola ili strategija borbe, a da nisu u stanju da odlučno raskinu s tradicijama buržoaskog pogleda na svet. To je plodno tle za neke koji vode samo parcijalno revolucionarnu borbu, koja se na kraju uvek zapravo ispostavi kontrarevolucionarnom jer je u svojoj suštini oportunistička i neretko reformistička i revizionistička. U oslabljenom položaju usled krize kapitalzma nekih revolucionarnih partija, a biću samokritičan i reći da i naša partija spada u takve, ne treba tražiti nedoslednost ili istorijsku prevaziđenost političke prakse iako smo mi spremni da preuzmemo svaku odgovornost u celosti za istu. Isto tako u savremenim uspesima nekih drugih partija našeg pokreta ne treba nužno tražiti istorijsku relevantnost koja je vezana za rađanje autentično novih revolucionarnih iskoraka. Nema uspeha u borbi za novi svet, za nove društvene odnose, ako se ona temelji na saradnji s imperijalizmom i njegovim polugama, na saradnji s eksploatatorksom klasom i njenim saveznicima, nema progresivnog društva ako odustanemo od zahteva za klasnom borbom i diktaturom proletarijata, nema doslednosti ako se u našoj borbi odričemo revolucionarnih tradicija i simbola našeg pokreta, nema solidarnosti radničke klase ako se ona ne temelji na patriotizmu i internacionalizmu.


TotalCar.rs » Električni trotineti da se regulišu zakonom, biciklistima dozvoliti vožnju žutom trakom\nbeograd, Bezbednost, biciklisti, električni trotinet, zakon\n“Ukoliko budu dozvoljeni, treba da se zna ko ih može voziti, gde, kojom brzinom, kakvu opremu vozači moraju da imaju i koje starosti moraju da budu. Ne želimo da imamo situaciju da deca od 10 godina koriste električne trotinete ili da biciklisti moraju da imaju kacige, a oni koji voze trotinet ne moraju. Imali smo slučaj da vozač električnog trotineta vozi na auto-putu, što može da bude opasno po život”.\n“Kada su u pitanju bicikli, kao Grad Beograd tražili smo izmenu zakona i da se zvanično uvede pojam biciklističko-pešačke ulice. To su ulice gde je brzina vožnje automobila ograničena na 10 kilometara na sat, a prednost imaju pešaci i bicikli. Takođe smo tražili da se dozvoli korišćenje žute trake za bicikliste tamo gde Grad sa Saobraćajnom policijom i Saobraćajnim fakultetom proceni da je to bezbedno”, rekao je Vesić.\n“Usled velike potražnje, zahtevali smo da se uvedu subvencije za kupovinu domaćih bicikala jer je to i ulaganje u ekološki razvoj. Čekamo da nova vlada stupi na dužnost i tada ćemo razgovarati sa nadležnim ministrima o usvajanju naših predloga, a u međuvremenu gradimo biciklističke staze. Povezali smo Slaviju, Savski trg i Ušće prema Brankovom mostu. U ovom trenutku radimo oko deset kilometara biciklističih staza a u naredne dve godine imaćemo skoro 60 kilometara urađenih biciklističkih staza”, zaključio je Vesić.\n(Foto: Audi, ilustracija)


Dodao: buba_sju\tdana 22/5/12 •\nSvrstano u: Diplomski radovi,Informacione tehnologije Grad: -- Srbija -- •\nInstitucija: -- OSTALO, Srbija -- Broj strana: 55 Format: .docx\tPreuzmi\nOvaj rad nastoji da približi korisnicima računarskih mreža sam postupak nastajanja jedne računarske mreže. Nastoji da čitav ovaj postupak prikaže upravom svetlu, kao vrlo složen postupak koji prati niz veoma bitnih odluka koje se tiču kabliranja, izbora protokola iz fizičkog sloja i sloja veze podataka i izbora međumrežnih uređaja (habovi, svičevi, ruteri i bežične pristupne tačke). Dakle već je jasno da se ovaj rad bavi fizičkim projektovanjem računarskih mreža. Dakle projektovanje računarskih mreža od samog početka moramo sagledati kao složen, nimalo laički posao.\nRad se sastoji iz četiri poglavlja. Poglavlja, od prvog ka četvrtog, govore najpre o nekim najosnovnijim stvarima vezanim za računarske mreže, da bi se kasnije dotakle samog problema fizičkog projektovanja računarskih mreža.\nU prvom poglavlju biće reči o osnovama umrežavanja, biće objašnjeno šta su to računarske mreže, koja je njihova svrha i koje su mogućnosti računarskih mreža, biće reči o podeli računarskih mreža (LAN, MAN, WAN), i o topologiji računarskih mreža (zvezda, prsten, magistrala, rešetka, bežična).\nU drugom poglavlju biće reči o OSI modelu, referentnom modelu za povezivanje otvorenih sistema, načinu na koji mrežni hardware i software omogućavaju komunikaciju. Različite funkcije pri prenosu podataka razvrstane su u sedam slojeva, i o njima će biti reči u ovom poglavlju.\nTreće poglavlje predstavlja razradu teme ovog rada, dakle govori o fizičkom projektovanju računarskih mreža i to o projektovanju akademskih mreža. Biće reči o izboru tehnologija i uređaja, biće objašnjeno sve u vezi kabliranja, topologiji kabliranja, vrsti kablova, kao i o svemu sto je bitno po pitanju ethernet-a.\nČetvrto, poslednje poglavlje, govori o komercijalnim mrežama. Biće reči o tehnologijama za udaljeni pristup, što definitivno predstavlja temu koja danas zaokuplja pažnju svih koji na bilo koji način dotiču računarske mreže. Biće reči o protokolima vezanim za ovu tehnologiju kao i o nezaobilaznom ISDN-u, kao i o udaljenom pristupu kablovskim modemom.\nUvod u osnove umrežavanja\nU najjednostavnijem obliku, mrežu čine dva računara koja su povezana kablom, što im omogućava da zajednički koriste podatke i dele resurse. Umrežavanje se, koliko god da je sofisticirano, zasniva na ovom najjednostavnijem obliku. Možda ideja povezivanja dva računara kablom danas ne spada u vrhunska dostignuća, ali u prošlosti je bila upravo to – vrhunsko dostignuće u oblasti komunikacija, dok danas primat polako preuzimaju bežične mreže, te stoga možemo bežično umrežavanje nazvati vrhunskim dostignućem u oblasti komunikacija. Računarske mreže su se razvile iz potrebe stalnog zajedničkog korišćenja informacija. Računari su moćni zato što mogu da obrađuju ogromne količine podataka i to veoma velikom brzinom. Nekada je bilo neophodno da korisnici odštampaju ili kopiraju dokumente ukoliko žele da ih neko drugi menja i uređuje. Ovaj način rada poznat je kao „rad u samostalnom okruženju”. Kopiranje datoteka sa jednog računara na drugi računar, a uz pomoć nekog prenosnog medijuma, ponekad je nazivano i „kvazi-umrežavanje”. Kvazi-umrežavanje ima ozbiljna ograničenja kada su u pitanju udaljeni korisnici ili veća količina podataka. Ali, kada bi jedan računar povezali sa drugim računarima i uređajima, tada bi on mogao da deli podatke sa drugim računarima i da koristi zajednički štampač. Ovaj način povezivanja računara i drugih uređaja naziva se računarska mreža, a koncept zajedničkog korišćenja resursa – umrežavanje\nRačunarske mreže, 5.0 out of 5 based on 1 rating Nastavi sa čitanjem..\nKljučne reči: fizičko projektovanje, računarske mreže\ndacca\t24. maj 2012. • 11:56\nPoredjenje hard diskova\nSeminarski radovi (1772)


Fergi ne pomišlja na novi neuspeh u LŠ - Sportske.net\nFergi ne pomišlja na novi neuspeh u LŠ\nMenadžer Mančester Junajteda na vreme je stavio do znanja svojim izabranicima da prošlosezonski neuspeh u LŠ nikako ne sme da se ponovi u tekućoj sezoni.\nMančester Junajted nije uspeo da se plasira u eliminacionu fazu LŠ u prethodnoj sezoni, što se dogodilo prvi put posle sezone 2005/2006.\nAleks Ferguson jasno je svojim igračima stavio do znanja da takva greška neće smeti da se ponovi u novoj sezoni najelitnijeg evropskog klupskog takmičenja.\nIako se stiče utisak da se Junajted nalazi u "laganoj" grupi, zajedno sa Galatasarajem, protiv kog igra u sredu, Bragom i Klužom, Ferguson ne dozvoljava opušten pristup svojim pulenima.\n"Takmičenje u LŠ počinjemo teškim duelom sa Galatasarajem koji je veoma jak tim. Svi su nezadovoljni kada se dogodi da tim ispadne u grupnoj fazi takmičenja, posebno ako smo favoriti u svojoj grupi" konstatovao je Ferguson i dodao da su ovoga puta stvari unapred isplanirane kako se ne bi ponovile prošlogodišnje greške.\n"Prethodnih nekoliko godina sa lakoćom smo prolazili grupnu fazu takmičenja. U prošloj sezoni smo sebi dozvolili neuspeh i ovoga puta ništa nećemo rizikovati. Cilj nam je da ponovo dođemo do trofeja i sigurno je da ćemo biti bolji nego u prethodnoj sezoni" zaključio je menadžer Mančester Junajteda.\n"Đavoli" će u sredu na svom terenu dočekati šampiona Turske koji se posle višegodišnje pauze ponovo našao u društvu elitnih evropskih klubova.


Regionalna konferencija o ljudskim pravima LGBTI osoba – Sloboda okupljanja: pravo za sve ili privilegija za pojedine? - LGBTI.ba\nSarajevski otvoreni centar organizira konferenciju kako bi podsjetio institucije Bosne i Herecegovine i njenih entiteta na obaveze koje je potrebno regulisati u cilju postizanja ravnopravnosti LGBTI osoba u bh. društvu. Ova jednodnevna konferencija bit će mjesto podsticanja javne rasprave o pitanjima od interesa za LGBTI osobe, ali i druge društvene grupe u BiH, tačnije o pravu na slobodu okupljanja.\nKonferencija “Sloboda okupljanja: pravo za sve ili privilegija za pojedine?” je jednodnevna konferencija u okviru koje će se diskutovati o međunarodnim standardima za zaštitu slobode okupljanja i praski zemalja u regiji, te o nacionalnom zakonodavtsvu i slobodi okupljanja u BiH. Učešće u sklopu panela će uzeti regionalni i domaći eksperti_ce iz navedene oblasti, predstavnici_ce Ureda za demokratske institucije i ljudska prava (OIDHR) iz Varšave, predstavnici_e Institucije ombudsmena za ljudska prava BiH, predstavnici_e Misije OSCE BiH, predstavnici_e domaćih nadležnih institucija; te predstavnici_ce međunarodnih i domaćih organizacija civilnog sektora.\nBosna i Hercegovina ljudska prava LGBTI osoba ravnopravnost LGBTI osoba regionalna konferencija sarajevski otvoreni centar


Patrijarh Irinej: Hrabre Dodikove izjave o Srpskoj\nIzvor: Vesti-online.com, 06.Jan.2019, 21:35\nSrpski patrijarh Irinej čestitao je danas predsedavajućem Predsedništva BiH Miloradu Dodiku na, kako je rekao, hrabrosti da kaže da je Republika Srpska, zajedno sa Srbijom, neodvojivi deo srpskog naroda.\n- Pozdravljam gospodina predsednika i čestitam mu na hrabrosti da kaže ono što svi mi želimo - da je Republika Srpska sa Srbijom neodvojivi deo srpskog naroda i da smo svi pozvani i dužni da to jedinstvo >> Pročitaj celu vest na sajtu Vesti-online.com << podržimo i održimo - rekao je patrijarh nakon prijema koji je u Patrijaršiji upriličio za Dodika i predsednicu RS Željku Cvijanović.\nPatrijarh Irinej je dodao da je da su "narod iz Srbije i iz Republike Srpske jedan narod", kao i da je "to bila jedna republika i tako ostaje".\nOn je u izjavi za banjalučke medije ocenio da je sastanak "protekao u punom prijateljstvu", prenosi RTRS.\nBožićnim pozdravom "Mir Božji, Hristos se rodi!" patrijarh je pozdravio narod Srbije i RS, kao i Srbe u rasejanju, i poželeo im srećne i blagoslovene božićne praznike.\nS druge strane, Dodik je patrijarhu Irineju rekao da ga očekuje u Banjaluci na proslavi Dana\nRepublike Srpske 9. januara.\nDodik je ocenio da je Srpska pravoslavna crkva jedan od najvažnijih elemenata srpskog nacionalnog identiteta i poručio da veoma ceni njenu ulogu.\nOn je zahvalio patrijarhu što je izdvojio vreme za sastanak kako bi se, kako je rekao, u ovim prazničnim danima potvrdilo jedinstvo srpskog naroda.\n- Još više ćemo raditi zajedno, jer je to jedini mogući put. Radiće zajedno i Republika Srpska i Srbija, Srbi i njihove organizacije bilo gde u svetu i, naravno, SPC kao sastavni deo narodnog i nacionalnog tkiva - rekao je Dodik.\nOn je takođe čestitao Badnji dan i Božić srpskom narodu i u Srbiji i u Republici Srpskoj, u regionu i dijaspori, a Željka Cvijanovic zahvalila je patrijarhu na prijemu, ali i na tome što će doći u Banjaluku "da obeleži Dan Republike sa svojim narodom".\nCvijanović je rekla da je praznično vreme Božića dobro da se pošalju poruke o jedinstvu srpskog naroda, slozi i odnosima koji se moraju stalno unapređivati i graditi.\nB92: Irinej: Čestitam Dodiku na hrabrosti\nSandzakPress.net: Patrijarh Irinej: Čestitam Dodiku što kaže ono što svi mislimo – da je Republika Srpska sa Srbijom neodvojivi dio srpskog naroda


Nastavak tradicije: Džon Vilijams komponuje nove "Ratove zvezda" Prolog\nKompozitor Džon Vilijams, Oskarovac koji je komponovao muziku za svih šest epizoda naučno-fantastične sage "Ratovi zvezda", kazao je da mu je čast što će imati priliku da radi na muzici za potrebe novih nastavaka poznate filmske franšize.\nKetlin Kenedi, predsednica kompanije "Lukas film," potvrdila je vest o Vilijamsovom angažovanju.\n"Doručkovala sam prošlog petka sa jednim od vrlo bitnih ljudi u našoj filmskoj porodici, čovekom koji je potpuno posvećen radu na "Epizodi VII". Njegovo ime je Džon Vilijams, i njegova muzika je za serijal jako važna i naježim se svaki put kada čujem tonove iz nekog od filmova" rekla je ona.\nU intervijuu za starwars.com, kompozitor je najavio da će iskoristiti i muziku iz prethodnih epizoda, prenosi BBC.\n"Nisam imao priliku da pročitam scenario, tako da još uvek nisam upoznat sa pričom, ali siguran sam da će biti povezana sa dosadašnjim ostvarenjima, pa ću tako moći i iskoristiti neke od do sad komponovanih tema," kazao je Vilijams.\nPoznati kompozitor je tokom šest decenija karijere osvojio pet Oskara, bio nominovan četrdeset puta, a osim rada na "Ratovima zvezda" je komponovao muziku za filmove o Indijani Džounsu, radio muziku za "Linkoln", ali i ostvarenja kao što su "ET", "Ajkula", "Spašavanje redova Rajana", i "Supermen".\n"Epizoda VII" će se u bioskopima pojaviti 2015. godine


Zaposlili 300 novih i treba im još › Made-in-Germany.rs\nI pored toga što je nemački „IGB Automotiv“ iz Inđije, zbog proširenja proizvodnih kapaciteta, u protekla tri meseca zaposlio više od 300 novih radnika, sada i dalje ima potrebu za zapošljavanjem.\nNemačka kompanija koja je jedna od najznačajnijih grinfild investicija u Srbiji, ujedno i odličan primer uspešnog i produktivnog poslovanja, trenutno zapošljava 2.100 radnika, što je više od broja planiranog za kraj ove godine. Međutim, i pored toga ova kompanija i dalje prima prijave za zapošljavanje novih proizvodnih radnika koji svoje prijave mogu slati e-mejlom ili ih predati na prijavnici kompanije.\nIGB Automotiv je u prethodnom periodu organizovao četiri interne berze slobodnih poslova pod nazivom „Dan karijere“, u Novoj Pazovi, Irigu, Inđiji i Sremskim Karlovcima, a slobodna radna mesta u proizvodnom pogonu ove fabrike naišla su na veliko interesovanje u sve četiri vojvođanske opštine.\nU Irigu, Novoj Pazovi i Inđiji kompanija je sakupila po 150 prijava, a u Sremskim Karlovcima 100. Međutim, iako su Dani karijere završeni, svi kandidati zaintersovani za posao u ovoj kompaniji i dalje mogu slati svoje biografije (CV), jer kako poručuju iz IGB Automotiva, „potrebe za dobrim radnicima uvek ima”, piše novosadski „Dnevnik“.\nOd MiG na 29/12/2016 / Auto industrija, Investicije, Proizvodnja, Tehnologija, Tržište rada / Ostavite komentar


Kultura Autor:N1 Beograd27. jan. 202211:24 > 11:283 komentara\nGlumica Seka Sablić kaže za N1 da je mržnja "sigurnija od ljubavi kao kategorija da je večna". "Ništa se nije vekovima promenilo i što je situacija teža, to su te nesigurnosti veće, i onda se traži žrtva, na šta će da se odnosi ta mržnja, to je energija koju ne znaš na šta da usmeriš", rekla je Sablić najavljujući predstavu "Gospođa Roza" u kojoj tumači glavnu ulogu.\nU subotu, 29. januara, od 19.30h, održaće se predstava „Gospođa Roza“ u režiji Stefana Sablića premijerno u novootvorenom Jevrejskom kulturnom centru „Oneg Šabat“. U istom centru će večeras u 19.30 časova biti odigrana i predstava „Adresat Nepoznat“, adaptacija romana spisateljice Katrin Kresman Tejlor u kojoj igraju Stefan Trifunović i Marko Janketić, a režiju, prevod, adaptaciju i izbor muzike potpisuje Stefan Sablić, sin Seke Sablić.\n"Ali, kad pogledaš spolja njen život, ona je stvarno napaćena... Iza svakog sveca i svetice stoji pakao od života, taj pakao te nauči da budeš plemenit i dobar, ne znam, to su velike priče", dodala je.\n"Predstava je duhovita, Bojan Dimitrijević igra komično jednog Arapina, to je toliko smešno šta lupeta taj Arapin. I Roza sa svojim belim lažima", kaže Sablić.\nStefan Sablić je najavio za večeras predstavu "Adresat Nepoznat", takođe u Jevrejskom kulturnom centru.\n"Predstava će biti odigrana povodom obeležavanja internacionalnog dana sećanja na žrtve holokausta, radi se o rimejku predstave sa Predragom Ejdusom i Mladenom Andrejevićem iz 2003. godine, a večeras u predstavi igraju Marko Janketić i Stefan Trifunović. Roman je napisan 30-tih godina u Americi, ali kao da je napisan posle Drugog svetskog rata, što govori o tome koliko se sve već tada unapred znalo, svi ti zločini koji su se dogodili", kazao je Stefan Sablić.\ngospođa rozapredstaveSeka Sablićstefan sablić


Kina poziva SAD da se ne mešaju u poslove drugih zemalja - Sputnjik Srbija\n02:22 24 Jun 2021\nKina poziva SAD da se ne mešaju u poslove drugih zemalja\n17:52 18.10.2019 (osveženo 18:05 18.10.2019) Preuzmite kraći link\nKina poziva SAD da prestanu da se mešaju u poslove drugih zemalja pod izgovorom da štite ljudska prava, rekao je portparol Ministarstva inostranih poslova Kine Gen Šuan, komentarišući kritiku SAD zbog izbora Venecuele u članstvo Saveta za ljudska prava Ujedinjenih nacija.\nVenecuela je 17. oktobra tokom glasanja Generalne skupštine UN uvrštena među 14 zemalja koje će od 2020. do 2022. godine biti u Savetu UN za ljudska prava.\nKomentarišući tu odluku, američki državni sekretar Majk Pompeo je na Tviteru napisao da su „Kina i Rusija glasale za to da se Nikolas Maduro primi u Savet za ljudska prava UN“ i ocenio to kao farsu. On je dodao da Maduro ciljano guši ljudska prava svakog Venecuelanca.\n„Primedbe SAD nemaju nikakvog smisla. Izbor Venecuele u Savet UN za ljudska prava je rezultat glasanja Generalne skupštine UN, on odražava volju međunarodne zajednice, to je zakonito i u skladu s pravom, a ako neko sumnja u te rezultate, mislim da sumnja u autoritet Generalne skupštine UN“, rekao je diplomata.\nGen Šuan je pozvao američku stranu da „prestane da politizuje pitanje zaštite ljudskih prava, da prestane da koristi ljudska prava kao izgovor za mešanje u unutrašnje poslove drugih zemalja“ i upozorio da će u protivnom to dodatno ugroziti imidž i autoritet SAD i da će naići na protivljenje međunarodne zajednice.\nRanije je tokom ove godine vrhovni komesar UN za ljudska prava Mišel Bačelet posetila Venecuelu, gde se sastala s predstavnicima vlasti i opozicije. Ona je u izveštaju nakon posete izjavila da su u toj zemlji narušena osnovna prava i slobode, ali je dodala da je Venecuela spremna za saradnju u sferi ljudskih prava. Predsednik Venecuele Nikolas Maduro je izjavio da je izveštaj „pun laži, manipulacija i netačnih podataka“.\nGeneralna skupština UN, Kina


Prema njegovim rečima, deo mera odnosiće se na smanjenje ili oslobađanje poslodavca poreza i doprinosa za novozaposlene, a deo na direktnu subvenciju za svakog novog zaposlenog.\nVIŠE OD 5,5 MILIONA GRAĐANA DOBILO 100 EVRA Mali: Za ostale novac do petka\n"O novim merama informisaćemo javnost za nekoliko dana. Trenutno razmatramo oko 20-ak mera, a sa predlogom tih mera izaći ćemo uskoro", rekao je Mali novinarima u Vranju.\nOn kaže da to to država razmatra nove mere pokazuje koliko proaktivno vodi računa o ekonomskoj politici.\n"Osnova programa prethodnih mera bila je smanjenje negativnih posledica virusa korona na privredu, sada razmišljamo o novim koracima, a upravo su te mere za nova zapošljavanja sledeći korak", zaključio je Mali.\nNedimović: "Srbija IMA DOVOLJNO HRANE ne samo za sebe, već i da IZVEZE u sve okolne zemlje"\nSvi meseci iza nas pokazali da Srbija ne samo da imamo dovoljno hrane za sebe, nego imamo da izvezemo za sve okolne zemlje, rekao je danas ministar poljoprivrede Branislav Nedimović.\nPAD SRPSKE PREHRAMBENE INDUSTRIJE Kuga usporila izvoz mesa\nRezultati prehrambene industrije postaju jedan od hroničnih problema srpske privrede. Statistički podaci za avgust i septembar otkrivaju da se pad ove grane nastavio - 5,6 i 7,3 odsto. Novina je što je, posle stabilnog rasta cele prošle i više od pola ove godine, pala i - mesna industrija.\nIZIGRALI PODIZVOĐAČE Grci ostali dužni milione za radove na Koridoru 10\nPodizvođači grčke kompanije "Aktor" ostali su "kratkih rukava" posle završetka izgradnje Koridora 10, pišu "Večernje novosti".


Hyundai Sonata Hybrid - BIGportal.ba\n22 Jula, 2019 8 Novembra, 2019 0123\nHyundai Motor Company nastavlja da širi gamu najnovije generacije limuzine Sonata, pa je tako sada kupcima dostupna i verzija Sonata Hybrid.\nSonata Hybrid dolazi sa kombinacijom 2,0 litarskog benzinca od 152KS, elektromotora od 52KS, kao i litijum-jonskih baterija. Kombinovana snaga sistema iznosi 195KS, dok je prosečna potrošnja goriva po fabričkim podacima 4,97 l/100 km.\nAutomobil se odlikuje i novim aerodinamičkim elementima, doteranom prednjom maskom, alu točkovima od 16 ili 17 inča, kao i opcionim solarnim panelima na krovu.\nDeo opreme čine i sistem za detekciju pešaka i biciklista, sistem automatskog kočenja, sistem za održavanje vozila u kolovoznoj taci, kao i funkcija Digital Key sa posebnom aplikaciojom za smartphone koja omogućava korisnicima da otključaju/zaključaju vozilo, aktiviraju alarm ili da daljinski startuju motor.


14.08.2020. / 10:44\nMRKONJIĆ GRAD – U Fabrici za preradu metal-silicijuma “R-S silikon” u Bjelajcu kod Mrkonjić Grada ističu da su radnici njihov najvažniji resurs iako je privremeno obustavljena proizvodnja zbog smanjenog obima proizvodnih aktivnosti aluminijske i auto-industrije koji su glavni korisnici proizvoda ove fabrike.\nDirektor ove fabrike Jelena Kuridža rekla je Srni da se sve ostale poslovne aktivnosti kompanije odvijaju nesmetano i prema planiranoj dinamici za avgust, te da je dio radnika angažovan, a dio koristi godišnji odmor, za koji će, kako to zakon i nalaže primiti 100 odsto svojih ugovorenih plata, sa pripadajućim porezima i doprinosima.\nKuridževa je istakla da su im, bez obzira na sve okolnosti, njihovi radnici najvredniji resurs, naročito uzimajući u obzir specifičnost proizvodnog procesa i vrijeme potrebno za sticanje znanja i vještina neophodnih u procesu proizvodnje silicijum metala.\nOna je istakla da očekuju značajno poboljšanje tržišnih uslova tokom septembra i ponovno pokretanje proizvodnog procesa.\n“Do tada ćemo, kao i uvijek, biti na raspolaganju svim saradnicima, naročito svojim zaposlenima i radićemo na očuvanju njihovih prava i zdravlja, što je ujedno i praksa cijele grupacije u okviru koje poslujemo”, rekla je Kuridževa.\nOna je naglasila da je pandemija virusa korona izazvala ozbiljne poremećaje na svjetskom tržištu i da su svi oni koji se bave internacionalnim biznisom suočeni sa krizom.\n“`R-S silikon` je prije dva mjeseca izašao iz kapitalnog remonta u kome su investirana četiri miliona KM u filtersko postrojenje i poboljšanje performansi proizvodne opreme”, rekla je Kuridža i dodala da su nakon završenog kapitalnog remonta, a zahvaljujući ovoj investiciji i izuzetnom naporu radnika kompanije, dostigli izuzetnu efikasnost proizvodnog procesa, na ponos svih zaposlenih.\nOna je dodala da su ponosni na rezultate koje su posljednjom investicijom postigli na polju unapređenja zaštite životne sredine.\n“Ne osvrćemo se na maliciozne komentare pojedinaca, jer su sve analize kvaliteta vazduha koje smo radili dokaz da su parametri kvaliteta vazduha unutar zakonom propisanih granica”, istakla je Kuridževa.\nOna je dodala da su od početka pandemije primjenjivali sve mjere predostrožnosti na zaštiti zdravlja radnika, te da tokom svih ovih proteklih mjeseci, zahvaljujući preduzetim mjerama s jedne i svijesti i odgovornosti radnika s druge strane srane nisu imali nijedan registrovan slučaj zaraze virusom, te se nada da će tako i ostati.\nFabriku “R-S silikon” osnovala je italijanska kompanija “Metallege” 2015. godine kao rezultat saradnje Italije i Republike Srpske.\nPodsjećamo, portal CAPITAL pisao je o obustavi proizvodnje u fabrici “R-S Silicon” u tekstu “Fabrika “R-S Silicon” ugasila proizvodnju, 150 radnika poslato kući”\nTagovi: proizvodnjars silicon


Neiskorišćeni potencijali najduže srpske reke\nVelika Morava čeka brodove\nUmesto ostvarenja sna o parobrodima, obalu reke preplavili bageri za eksploataciju najboljeg šljunka u Evropi\nJAGODINA - Pomoravski okrug sa 135.000 hektara obradivih površina uz Veliku Moravu mogao bi da postane rezervoar zdrave hrane za Evropu i više od toga, ako bi se potencijali najduže srpske reke, duge 217 kilometara od Stalaća do uliva u Dunav, iskoristili kako treba - piše Tanjug.\nRegulacijom njenog toka ne bi dobila samo poljoprivreda kroz navodnjavanje - koje je sada manje od dva odsto obradivog zemljišta - i izgradnju ribnjaka, već i industrija građevinskog materijala eksploatacijom šljunka.\nPravilnom i kontrolisanom eksploatacijom šljunka, koji je prema oceni stručnjaka najbolji u Evropi, korito reke bi se pripremilo za plovnost, čime bi Velika Morava postala vodeni most između Beograda i Soluna, odnosno vodena transverzala od Severnog do Sredozemnog i Crnog mora i ostvarenje vekovnog sna o belim lađama koje "jedre Rajnom, Majnom, Dunavom, Moravom i Vardarom do Egejskog mora". To bi doprinelo i bržem razvoju turizma u ovom delu Srbije.\nIzgradnjom te "transverzale", koju stručnjaci zovu i "moravsko-vardarska", oživela bi prehrambena industrija, a status srpskih gradova uz Veliku Moravu bi se promenio.\nPožarevac, Velika Plana, Svilajnac, Ćuprija, Paraćin, Niš, Leskovac, Vladičin Han, Vranje i Bujanovac postali bi lučki gradovi, sa razvijenim rečno-pomorskim vezama sa svetom, ocenjuju stručnjaci i napominju da bi taj put bio jedini pravi izlaz Srbije na svetska mora.\nZa uređenje Velike Morave i njenih pritoka, koje su neretko zbog neizvršene regulacije toka uzrok velikih poplava u Pomoravlju, živo su zainteresovani i ekolozi. Oni tvrde da je nekontrolisana eksploatacija šljunka dovela do "opasnog narušavanja prirodnog izgleda obala, a korita reke pretvorena su u brojne kratere", čime je došlo do ugrožavanja brojnih biljnih i ćživotinjskih vrsta koje vekovima žive u reci i uz nju, dovelo bi do seobe riba, ali i ozbiljno ugrozilo neke mostove i objekte na reci.\nPrema jednom dokumentu koji se čuva u Istorijskom arhivu u Jagodini, prvi put je pitanje plovidbe Moravom pokrenuto 1841. godine "kada su četiri poštanske lađe prošle do Ćuprije". Tada je predloženo da se "Morava premeri i mogućnost plovidbe na istoj izuči". Tri godine kasnije osnovano je srpsko-francusko parobrodsko društvo za plovidbu na Dunavu, Savi i Moravi, a 1859. godine knezu Milošu Obrenoviću obratila se jedna francuska kompanija s molbom za isključivu dozvolu "za vreme od 30 godina plovidbe parobrodom na Moravi".\nUgovor je sklopljen 1860. godine, ali je raskinut 1864. pošto je knez uvideo da se ta kompanija ne interesuje mnogo za plovidbu već za eksploataciju rudnika i prodaju francuske soli u Srbiji, zapisali su hroničari toga vremena.\nPonovo se odlaže završetak novosadskog porodilišta\nU Babušnici i dalje traju nesporazumi zbog razvojnih projekata\nAleksandrovačka "Vino Župa" posle privatizacije\nKao na tajnoj večeri\nHerijeta iz našeg sokaka\nI dalje najjeftinije ulje\nBez "fiće" nema duvana


HomePolitikaVisok stepen međusobnog razumevanja Srbije i Italije\nVisok stepen međusobnog razumevanja Srbije i Italije\nBEOGRAD: Predsednik Srbije Aleksandar Vučić primio je danas ambasadora Italije Karla Lo Kaša, sa kojim se saglasio da je prošlonedeljna poseta šefa srpske diplomatije Nikole Selakovića Rimu potvrdila bliskost dveju zemalja i visok stepen međusobnog razumevanja.\nFoto: Vučić sa ambasadorom Italije, Karlom Lo Kašom Foto: Tanjug/video\nS tim u vezi je italijanski ambasador čestitao srpskim vlastima na odličnim rezultatima u vakcinaciji stanovništva, koji nailaze na priznanje širom sveta, saopštila je Služba za saradnju sa medijima predsednika Srbije.\nAmbasador Lo Kašo je istakao solidarnost naše zemlje sa regionom kao primer doprinosa stabilnosti na Zapadnom Balkanu i ponovio zahvalnost Italije za medicinsku pomoć, koju joj je Srbija pružila u najtežim trenucima.\nPredsednik Vučić je rekao da je solidarnost Srbije sa regionom odraz njene odgovornosti i želje da saradnja bude osnov napretka Zapadnog Balkana.\nOn je istakao da je Italija među najvažnijim partnerima Srbije, kako bilateralno, tako i u sprovođenju regionalne politike. Predsednik Vučić je izrazio zahvalnost za podršku Italije evropskom putu Srbije.\nAmbasador Lo Kašo je potvrdio da je Italija zagovornik ulaska Srbije u Evropsku uniju i da je spremna da pomogne da budu sprovedene reforme, neophodne za evrointegracije.\nDvojica sagovornika su, s tim u vezi, razgovarali o potrebi da se ubrza rad na reformama u oblasti vladavine prava i medija.


Pristupanje Evropskoj uniji (EU) ostaje jedan od spoljnopolitičkih prioriteta Srbije, izjavio je danas ministar spoljnih poslova Srbije Ivica Dačić.\nOn učestvuje na neformalnom sastanku šefova diplomatije Procesa saradnje u jugoistočnoj Evropi (PSuJIE) u Banjaluci.\n"U pregovaračkom procesu smo, za sada, otvorili 14 poglavlja, od kojih su dva privremeno zatvorena", rekao je Dačić.\nU govoru, koji je Ministarstvo spoljnih poslova Srbije dostavilo medijima, Dačić je istakao da "članstvo u EU ne posmatramo kao cilj po sebi, već proces pregovora vidimo kao pokretačku snagu za sprovođenje korenitih reformi".\n"Nadamo se da će dinamika pregovora biti ubrzana, kao i da će u skorijoj budućnosti biti otvorena sva pregovaračka poglavlja za koja su stvoreni uslovi i da će nam biti omogućeno da usredsređenošću i zalaganjem iskoristimo okvirni rok za pristupanje do 2025. godine", rekao je Dačić.\nOn je rekao da su se, uprkos preprekama na putu pristupanja EU, pojavili i pozitivni pomaci, poput predsedavanja Bugarske Savetu, koja je nastojala da pitanje Zapadnog Balkana drži visoko na dnevnom redu, kao i objavljivanja Strategije Evropske komisije "Verodostojna perspektiva proširenja za Zapadni Balkan i pojačano angažovanje EU na Zapadnom Balkanu", u kojoj se 2025. godina spominje kao mogući datum za članstvo Srbije i Crne Gore u EU.\nOn je rekao i da tempo pristupanja Srbije EU u velikoj meri zavisi i od dijaloga Beograda i Prištine, koji se trenutno nalazi u ključnoj fazi.\n"Moram da napomenem da smo pokazali spremnost na kompromis i konstruktivne predloge, kako bi se došlo do obostrano prihvatljivog, održivog i dugotrajnog rešenja", rekao je Dačić.\n"Razumevanje i podrška naših partnera, na ovom izazovnom putu, ostaje od izuzetnog značaja", istakao je Dačić.\n"Posvećenost Srbije regionalnoj saradnji se ogleda i kroz podršku uspostavljanju novih regionalnih inicijativa, poput Fonda za Zapadni Balkan, Regionalne kancelarije za saradnju mladih, Komorskog investicionog foruma, Transportne zajednice", rekao je Dačić.\n"Pružamo nedvosmislenu podršku ekonomskoj integraciji u našem regionu, procesu digitalizacije i infrastrukturnog povezivanja, kao važnih elemenata za uspeh, kao i započetim aktivnostima na snižavanju cene usluge rominga u regionu", rekao je Dačić.\nOn je Bosni i Hercegovini poželeo sreću i uspeh u predsedavanju PSuJIE i istakao "kontinuiranu spremnost Srbije da doprinese produbljivanju saradnje, kako bi naš region ostao podneblje bezbednosti, stabilnosti i\ndobrosusedskih odnosa, i postao region zajedničkog boljitka".\nDačić je pohvalio utvrđene prioritete predsedavanja Bosne i Hercegovine PSuJIE, koji su usmereni, pod motom "Bolja povezanost za bolji život" ka daljem unapređenju povezivanja u regionu, što predstavlja sam fundament budućeg napretka u regionalnoj saradnji.\n"Međutim, i dalje ostaje potreba unapređenja regionalne saradnje i dobrosusedskih odnosa, kao načina postizanja mira i bezbednosti u regionu. Svi zajedno smo uspeli, u duhu solidarnosti i međusobnog poverenja, da očuvamo stabilnost u regionu, uprkos pojedinim izazovima koji su se u poslednjem periodu javili", istakao je Dačić.


Poverenik: Skupština pokazala da tužioce bira politika\nVi ste ovde: Početna Aktivnosti Vesti Poverenik: Skupština pokazala da tužioce bira politika\nPoverenik za samostalnost tužilaca Goran Ilić ocenio je da izbor tužilaca u Skupštini Srbije pokazuje da politika nije digla ruke od Tužilaštva i da mogu da prođu samo oni kandidati koji imaju političku podršku.\n"Izbor tužilaca bio je dobra prilika da politika pokaže da može da se uzdrži od uplitanja u izbor tužilaca, da Skupština prihvati predloge struke i da tužioci sa liste predloga koju je usvojilo Državno veće tužilaca budu izabrani. Međutim, dobio sam informaciju da su prošli samo kandidati koji su imali političku podršku i oni su dobili skupštinsku većinu", izjavio je Ilić u intervjuu za Betu.\nOn je naveo da su izbor tužilaca o kojem se juče raspravljalo u Skupštini Srbije pripremala dva saziva Državnog veća tužilaca. Jedno veće je formiralo komisiju koje je dalo ocene i bodovalo kandidate, a da je drugi sastav potvrdio listu kandidata.\n"Posle svega toga Skupština neke od kandidata sa te liste nije podržala bez ikakvih objašnjenja i pravog razloga, što je loša poruka i ukazuje na to da, bez obzira na sva gromoglasna najavljivanja da će politika odustati od uticaja na tužilaštvo, za tako nešto ne postoji spremnost. Imali smo juče u Skupštini dobru priliku da to vidimo na delu, a to se nije desilo", tvrdi Ilić.\nOn smatra da je poslata snažna poruka da onaj ko nema podršku politike ne može da bude izabran ni na jedno važno mesto u tužilaštvu, ukoliko nema podršku vladajuće stranke pre svega.\n"To bi moglo da znači da će se kandidati, u ponovljenim konkursima, po svaku cenu truditi da dobiju podršku lokalnih političara iz vladajuće stranke, ne bi li bili izabrani na odgovarajuću funkciju u tužilaštvu", objasnio je Ilić.\nPoverenik je ocenio da je "imajući u vidu ustavno okruženje i zakonodavni okvir, jasno da nisu ispunjene osnovne pretpostavke za samostalnost i nezavisnost tužilaca".\n"Naš ustav javno tužilaštvo proglašava samostalnim, ali sa druge strane imajući u vidu način izbora tužilaca osigurava politički uticaj imajući u vidu da se tužioci biraju po jednoj političkoj proceduri jer tužioca na predlog Vlade bira Narodna skupština, govorim o starešinama u Javnom tužilaštvu. To je procedura u kojoj, po prirodi stvari, ne mogu da pretegnu stručni već politički i stranački razlozi", istakao je Ilić.\nPovernik je rekao da činjenica da je uvedena funkcije poput njegove ne znači da pravna država ne funkcioniše, ali da bi "mogao da kaže da imamo problema sa fukcionisanjem pravne države".\nOn je naveo da poverenik ipak ima "skromne mogućnosti", ali da je pozitivno što ima mogućnost da upozorava javnost i traži njenu podršku u slučajevima kada ; je narušena samostalnosti tužilaca i svakog drugog nedozvoljenog uticaja na tužioce.


IZBORNA SKUPŠTINA: RK Sloboda Solana uskoro dobija novi Upravi odbor - Kameleon M&M\nIZBORNA SKUPŠTINA: RK Sloboda Solana uskoro dobija novi Upravi odbor\nU RK Sloboda Solana u narednom periodu mogle bi se dogoditi korijenite promjene. Nakon što je raspušten kompletan bivši Upravni odbor Solara koji je klub “zavio u crno”, poslavši ga u Prvu ligu Federacije BiH, Sloboda će dobiti novu upravu.\nNaime, u utorak, 19. juna 2018. godine sa početkom u 18 sati, održat će se Izborna Skupština RK Sloboda Solana, na čijem je dnevnom redu, između ostalog imenovanje novog Upravnog odbora, kao i predsjednika kluba.\nOsim Upravnog odbora, na Skupštini će biti imenovana i lica ovlaštenih za zastupanje i predstavljanje kluba, kao i novi članovi Nadzornog odbora.\nTakođer, kako je saopšteno, na Izbornoj Skupštini RK Sloboda Solana doći će do izmjene i dopune statuta kluba.\nIzbor Skupština RK Sloboda Solana, koja je, dakle, najavljena za utorak, 19. juni, održat će se u prostorijama Fakulteta za tjelesni odgoj i sport Univerziteta u Tuzli.


(Ne)predviđeni budući scenariji: Ustavna bitka na Kosovu | New Social Initiative - NSI\n(Ne)predviđeni budući scenariji: Ustavna bitka na Kosovu\nKosovo se nalazi u kritičnom trenutku. Ovo je fraza koja se često koristi pri opisivanju ozloglašene političke scene, koja je od 2014. godine potonula u dugi period krize. Za građane Kosova, trenutna kriza izgleda kao putovanje kroz prošlost. Dugo se čeka na odluku kojom će se okončati rasprava slična onoj iz 2014, međutim, čini se da su ovog puta glavni likovi zamenili pozicije.\nOpet Ustavni sud treba da donese još jednu istorijsku odluku, koja će (pre)oblikovati i utvrditi demokratsku budućnost zemlje. Štaviše, odluka koja će biti doneta 29. maja očigledno neće zadovoljiti sve uključene strane, rizikujući time unutrašnju destabilizaciju zemlje, jer oba moguća scenarija mogu dalje produbiti političku polarizaciju između političkih elita. Pritisak se povećava, prateći spremnost građana da proteste prenesu sa prozora i šerpi na ulice – ipak poštujući pravila fizičkog distanciranja.\nTrenutna politička kriza na Kosovu je kriza druge dimenzije, jer se pojavila usred oluje koju je izazvala pandemija COVID19. Očekuje se da će način na koji će političke elite upravljati situacijom biti drugačije odmerene u svetu u kojem su građanske slobode i demokratska pravila suspendovani na neodređeni period. Pored toga, to će biti štetno za Kosovo koje je zaglavljeno u hibridnom statusu kvo na putu ka demokratiji.\nSuočavajući se sa nezapamćenom zdravstvenom krizom i nadolazećom ekonomskom krizom koja potresa temelje ekonomski najrazvijenijih zemalja, Kosovo zaostaje u strategiji za ukidanje mera i zaštitu ekonomije i finansijskih tržišta od uticaja krize izazvane koronavirusom.\nUmesto toga, čini se da je javno mnjenje na Kosovu značajno fokusirano na to kakva će biti presuda Ustavnog suda.\nPostoje dva potencijalna scenarija koje će, kako se očekuje, primeniti Ustavni sud nakon odluke da se privremeno obustavi dekret predsednika da dodeli mandat LDK i kompaniji.\nPrvi scenario uključuje prevremene parlamentarne izbore koji će se održati do kraja godine (nakon slučaja Srbije koja će održati izbore u junu, BiH će uslediti sa lokalnim izborima u oktobru, dok Severna Makedonija još nije proglasila datum). To, međutim, može imati ozbiljne implikacije, ograničavajući mogućnost tehničke vlade da donosi odluke o postepenom obnavljanju i oporavku zemlje u periodu posle pandemije. Izazovi ne proizilaze samo iz ograničenih nadležnosti tehničke vlade, već i iz nedostatka političke volje svih ostalih političkih aktera da podrže Samoopredeljenje u tom pogledu.\nDrugi scenario je da Ustavni sud odbaci stav Samoopredeljenja da glasanje o nepoverenju vladi automatski vodi vanrednim izborima. Dakle, implicitno davanje odobrenja i tabanje ustavnog puta za formiranje nove vlade, prenošenjem mandata drugoj pobedničkoj stranci – u ovom slučaju bivšem mlađem partneru u vladi, LDK-u. Ova alternativa, međutim, dovodi u opasnost demokratske napore u proteklih dvadeset godina, jer stranke u Skupštini mogu preusmeriti izbore i građane kad god to odgovara njihovim interesima.\nOvaj politički Gordijev čvor još čvršće se zateže dijalogom sa Srbijom. Često su političke debate pokrenute događajima u okviru dijaloga sa Srbijom, facilitiranog od strane EU, bile među ključnim pokretačima unutrašnjih političkih previranja. Pored toga, političke elite na Kosovu neprekidno žongliraju i koriste dijalog za politički opstanak. To najbolje odražava činjenica da su se dve vlade promenile u periodu od jedne godine.\nU međunarodno konsolidovanijoj zemlji, središte rasprave o političkoj budućnosti zemlje vrtelo bi se oko pandemije i njenih posledica. Međutim, u slučaju Kosova, politički status i međunarodna sudbina naročito su određeni ishodom dijaloga sa Srbijom. Kao takva, strateška predviđanja na Kosovu uključuju bezbrojne formule koje su određene ne samo unutrašnjim razvojima događaja, već i geopolitičkim faktorima koji su u značajnoj zavisnosti od rezultata američkih izbora i spremnosti EU na krajnji napor ka konačnom sporazumu između Kosova i Srbije. Manje nepredvidiv faktor u pogledu unutrašnje političke moći su predsednički izbori u Srbiji koji će se održati u junu, a čiji je siguran ishod ojačana uloga aktuelnog predsednika Srbije.\nDok će jedan od glavnih učesnika u dijalogu, predsednik Vučić, kroz izbore dalje konsolidovati svoj i onako neupitni politički položaj, Kosovo je jedino što nedostaje u procesu. Izgleda da postoji hitna potreba da se uspostavi vlada koja će se lako uklopiti u postojeći složeni dijalog. Najviši prioritet vlade biće konačni sporazum sa Srbijom, dok su politički stavovi LDK i drugih potencijalnih vladinih partnera prema dijalogu dvosmisleni i plitki, bez jasnih detalja o crvenim linijama. Nedostatak jasne koordinacije između vladinih koalicionih partnera imao je štetan uticaj na rad Samoopredeljenja i LDK-a i partnerstvo među njima, pa je definisanje najsitnijih detalja neophodno pre vraćanja za pregovarački sto. Kosovo ne može sebi da priušti još jedan niz institucionalnih kriza koje je pokrenuo duboko podeljeni lider zemlje.\nKosovo se nalazi na manje od dve nedelje od najvećeg političkog trenutka koji ne samo da će odrediti budućnost demokratije – iako krhke i sa manama – već će odrediti i našu sudbinu kao zemlje i našu međunarodnu sudbinu u poremećenom svetu.\nDonika Emini je Izvršna direktorica organizacije CiviKos.


DODIK: Neću podržati inicijativu da fudbalska reprezentacija BiH igra u Banjaluci | Banjaluka.net\nSrpski član i predsjedavajući Predsjedništva BiH rekao je da navija za Srbiju i da bi dolazak reprezentacije BiH u najveći grad Srpske bio događaj visokog rizika.\nSrpski član i predsjedavajući Predsjedništva BiH Milorad Dodik izjavio je da on navija za reprezentaciju Srbije, te da utakmice fudbalske reprezentacije BiH ne treba da budu odigrane u Banjaluci, prenosi Mondo.\n“Neću podržati inicijativu da fudbalska reprezentacija BiH igra u Banjaluci ili Mostaru, neka igra gdje hoće, ali nema potrebe da igra u Banjaluci”, rekao je Dodik novinarima u Istočnom Sarajevu, dodajući da uopšte nije bitno ko je personalno na čelu Fudbalskog saveza BiH.\nOn smatra da bi to bio događaj visokog rizika i da to Republici Srpskoj nije potrebno.\n“Ja nisam navijač reprezentacije BiH, nijednog reprezentativnog nivoa, ali kao čovjek u sportu nisam imun od toga da podržim i čestitam dobre poteze i uspjehe”, naveo je Dodik.\nOn je rekao da navija “za neku drugu reprezentaciju” (Srbije), te da je tome privržen i da se tome raduje.\n“Volim kad Srbija pobijedi u bilo kom sportu, i kad se Igokea uključi u 16 ekipa koje su u FIBA Ligi šampiona, a vidim da u dijelu federalnih medija nikada nije bilo nijedne riječi o tome”, naveo je Dodik.\nOn je potvrdio spremnost da pomogne Košarkaškom savezu BiH i da, ukoliko to i njegove kolege iz Predsjedništva BiH hoće, saniraju finansijske probleme ovog saveza koji iznose nekoliko miliona KM.\n“Ja sam spreman da to uradim, košarka treba da se igra i ja u tom pogledu nemam nijedan problem”, rekao je Dodik.


Industrijska proizvodnja u Nišu porasla za petinu\nBeta 28. maja 2016. 11:30\nUkupna industrijska proizvodnja u Nišu u prvom tromesečju ove godine prema podacima gradske Uprave za privredu, održivi razvoj i zaštitu životne sredine bila je veća u odnosu na isti period 2015. godine za 22,6 odsto.\nU proizvodnji poluproizvoda zabeležen je rast od 14,1 odsto, dok je proizvodnja netrajnih proizvoda za široku potrošnju povećana 53,5 odsto.\nProizvodnja energije opala je 8,1 odsto, proizvodnja kapitalnih proizvoda za 16,1 odsto, a proizvodnja trajnih proizvoda za široku potrošnju smanjena je za 5,9 odsto.\nPosmatrano po granama preradjivačke industrije, najveći rast od 163,8 odsto zabeležen je u proizvodnji odevenih predmeta.\nProizvodnja hemikalija i hemijskih proizvoda povećana je 79,6 odsto, a proizvodnja električne opreme veća je za 35,3 odsto.\nProizvodjači prehrambenih proizvoda ostvarili su rast proizvodnje od 3,9 odsto.\nPrema zvaničnoj statistici, u prvom tromesečju ove godine na području Niša proizvodnja proizvoda od gume i plastike opala je 5,4 odsto, proizvodnja računara, elektronskih i optičkih proizvoda 10,7 odsto, a proizvodnja metalnih proizvoda 45,4 odsto.\nNajveći pad zabeležen je u proizvodnji mašine i opreme i iznosio je 67,1 odsto.\nU industrijskoj proizvodnji na području grada Niša preradjivačka industrija ima dominantnu ulogu i njeno učešće u ukupnoj industrijskoj proizvodnji u poslednjoj deceniji konstantno premašuje 96 odsto.\nNa kraju 2015. godine učešće preradjivačke proizvodnje u ukupnoj proizvodnji iznosilo je 99,6 odsto.


DO 19. JULA OPŠTINA PARAĆIN DOBIJA NOVO RUKOVODSTVO? - Portal035\nOpštinska izborna komisija je odbacila 4 prigovora koja su uložena na izborni proces ponovljenog glasanja na tri biračka mesta u opštini Paraćin. Pravo žalbe na ovu odluku je 24 časa, ako ne bude bilo prigovora sutra posle 15h biće proglašeni konačni rezultati lokalnih izbora u Paraćinu. Nakon proglašenja konačnih rezultata kreće rok od 15 dana kada predsednik skupštine iz starog saziva mora da sazove konstitutivnu sednicu Skupštine opštine Paraćin.\nNa lokalnim izborima u Paraćinu pobedila je lista “Aleksandar Vučić – Za našu decu” sa 13.311 glasova, što nosi 28 odborničkih mandata. Lista “Saša Paunović Sigurno napred” je osvojila 7.001 i 14 odbornika,\nGG “Svi za Paraćin” 2.566 glasova i 5 odbornika, GG “Zdrava priča – Ti se pitaš” 2.024 glasova odnosno 4 odbornika, SPS 1529 što donosi 3 mandata i Jedinstvena Srbija 886 glasova i jednog odbornika koji će ovu stranku u naredne 4 godine predstavljati u SO Paraćin.\nGG “Pokret za selo i grad” je osvojio 840 glasova i falilo im je malo da pređu cenzus dok su grupe građana\n“Grza Paraćin se pita” i “Za promeni vlasti u Paraćinu” osvojile 210 odnosno 279 glasova i nisu prešle cenzus.\nOd 47.961 upisanih birača, na lokalnim izborima glasalo je 29.356 ili 61,21% stanovnika opštine Paraćin sa pravom glasa


Rabljeni Ackermann prikolica sa ceradom na prodaju\nOvdje su rezultati pretrage rabljenih Ackermann prikolica sa ceradom strojeva koji su za prodaju. Ackermann prikolica sa ceradom oglase možete sortirati po cijeni, godini proizvodnje, države. Također možete koristiti kriterije pretraživanja na lijevoj strani kako biste suzili pretraživanje ili pročitajte više o Ackermann prikolica sa ceradom na Znamka dijelu.\nOvde je kompletna lista polovnih Ackermann prikolica sa ceradom za prodaju. Mozete da dodate strane među svoje omiljene strane ili upoređujete zanimljive proizvode klikom na polja za potvrdu pored polovnih/og Ackermann prikolica sa ceradom koji su Vam zanimljive, uz korišćenje opcija koje se nalaze iznad. Ako zelite da promenite pretragu, vratite se na vrh strane i koristite opciju “nova pretraga”, onda definišite brend, model, cenu i/ili lokaciju polovne/ih Ackermann prikolica sa ceradom koje Vas interesuju.


Korisnici Androida OPREZ: Pojavila se lažna verzija aplikacije Minecraft\nMobilni telefoni, 16.01.2014, 07:26 AM\nStručnjaci kompanije F-Secure upozorili su na trojanizovanu verziju aplikacije “Minecraft - Pocket Edition” (Minecraft PE) koja se pojavila na nezvaničnim marketima aplikacija. Ova aplikacija se prodaje upola jeftinije od originalne, ali korisnike može skupo koštati.\nLažni Minecraft PE se u ovom trenutku može naći u nekoliko ruskih online prodavnica aplikacija koje su i inače raj za maliciozne aplikacije s obzirom da većina njih ne proverava aplikacije tako temeljno kao što to radi Google sa aplikacijama koje se nude korisnicima na Google Play marketu.\nKlonirane verzije popularnih aplikacija nisu novost. To je česta taktika kriminalaca da se prevare korisnici koje treba namamiti da preuzmu i instaliraju maliciozne aplikacije. U prošlosti smo bili svedoci pojave imitacija aplikacija kao što su “Plants vs Zombies”, “Instagram” i “Angry Birds”.\nLažne aplikacije su najčešće besplatne, baš izbog toga što treba privući žrtve, ali lažni Minecraft PE se ipak naplaćuje i za ovu aplikaciju treba izdvojiti 2,5 evra. To je ipak dobra ponuda za aplikaciju koja inače košta 5,49 evra.\nDakle, ovo je redak slučaj da kriminalci direktno zarađuju naplaćujući korisnicima lažnu aplikaciju, ali to nije sve.\nZa taj novac korisnici dobijaju igricu ali uz dodatak dozvole “android.permission.SEND_SMS”. Ovo znači da aplikacija može koristiti telefone žrtava za slanje tekstualnih poruka.\nSMS poruke koje generiše aplikacija šalju se na premium brojeve u Rusiji i naravno, poruke se naplaćuju po višoj tarifi. Takvim porukama aplikacija recimo može da pretplati korisnike na servise koje oni ne žele da koriste. Kriminalci koji su napravili lažnu aplikaciju uopšte ne moraju da imaju brojeve na koje će aplikacija slati poruke, već mogu zarađivati tako što će uzimati procenat od vlasnika premium brojeva.\nDobra vest je da se maliciozna verzija aplikacije Minecraft PE nije pojavila u zvaničnoj Google-ovoj prodavnici Google Play, čime su limitirane njene šanse da prevari veći broj korisnika Androida.\nProizvođač aplikacije Minecraft, Mojang, uključio je neke sigurnosne mere u kod aplikacije koje sprečavaju da se zloupotrebe dešavaju. Originalni Minecraft uključuje proveru unutar koda za digitalni potpis koji se koristi za potpisivanje APK. Ako nije Mojang, kod neće biti pokrenut. Međutim, autori trojanizovane verzije nisu glupi, pa njihova aplikacija uključuje specijalni alat čiji je zadatak da prevari ovu proveru.\nGoogle Play je daleko od toga da bude prodavnica koja garantuje potpunu bezbednost aplikacija koje nudi korisnicima. Ne tako retko dešavalo se da se i u zvaničnoj Google-ovo prodavnici aplikacija pojave lažne aplikacije.\nVodite računa o tome kakve aplikacije instalirate na Android telefonu, savetuju stručnjaci. Proverite ocene i komentare drugih korisnika. Besplatne ili krekovane verzije popularnih aplikacija su loše rešenje. Bolje je platiti za originalnu verziju aplikacije jer vas besplatno, kao što se mnogo puta pokazalo, može koštati mnogo više.


Охрабрујући налази нових истраживања на Кастелу - Град Бања Лука\nOhrabrujući nalazi novih istraživanja na Kastelu\nVeć u prvim danima novog istraživanja tvrđave Kastel, dobijeni su ohrabrujući podaci koji potvrđuju pradavno nastanjivanje ovog, vrijednog arhološkog lokaliteta, potvrdio je arheološki tim, koji, uz podršku Grada, provodi nova istraživanja na ovoj lokaciji.\nNovo istraživanje provodi Muzej Republike Srpske u saradnji sa Društvom arheologa Republike Srpske, Centrom za nove tehnologije “Viminacijum” Beograd, te Republičkim zavodom za zaštitu kulturno-istorijskog i prirodnog nasljeđa Republike Srpske. Istraživanje finansira Grad Banja Luka.\nProjektom “Primjena savremene metodologije u arheologiji”, predviđeno je snimanje lokaliteta Kastela geofizičkim metodama, koje će omogućiti uvid u stanje lokaliteta, odnosno dati pregled situacije potencijalnih arheoloških lokacija za iskopavanje neinvazivnom metodom.\nKako su istakli iz Muzeja, arhološki tim je zadovoljan preliminarnim rezultatima geofizičkih snimanja, a svi dobijeni rezultati višednevnog rada biće prezentovani po njegovom završetku.\nU ranijim istraživanjima, na Kastelu su pronađeni brojni ostaci i predmeti iz vremena Rimskog carstva. Po tim istraživanjima, najvjerovatnije su prvo utvrđenje (Kastra) sagradili Rimljani u drugom vijeku.\nGradonačelnikov amandman: 100.000 KM za „Sobu slavnih“ posvećenu borcima\nU planu program besplatne obuke neplivača\nSkupština Grada o budžetu na vanrednoj sjednici\nFontana iz Parka „Petar Kočić“ ponovo simbol Banje Luke


RTV Mir - "Vučić više zainteresovan za Kosovo"\n"Vučić više zainteresovan za Kosovo"\nUtorak, 18. mart 2014, 16:27\nPRIŠTINA, 18.03.2014. - Prištinski analitićar Azem Vlasi smatra da će ubedljiva pobeda SNS na parlamentarni izborima u Srbiji povećati ambicije Srbije prema Kosovu.\n"Činjenica da je partija (Aleksandra) Vučića ojačala na poslednjim izborima sigurno će uticati na povećanje ambicija prema Kosovu ako bi se zadržao populistićki i nacionalistićki kurs", rekao je Vlasi za Koha ditore.\nPrema njegovim rečima, to znači da biti novih zahteva i da će Srbija tražiti da bude više nego do sada uključena u pitanja Kosova.\nVlasi ne očekuje da se u narednom period održi tempo razgovora između premijera dve zemlje, kakav je bio do sada.\n"Ne verujem da će do maja biti suštinskih razgovora, jer je Vučiću glavni posao da formira Vladu i za to mu je potrebno vreme do početka maja. Najavljeno je da će se u Srbiji do 1. maja konstitusati Vlada. Istovremeno na Kosovu tada će vršiti pripreme za izbore. Ja ne verujem da će gospođa (Ketrin) Ešton naterati novog premijera Srbije i sadašnjeg premijera Kosova da požuruju, da raspravljaju o teškim temama", kaže Vlasi i dodaje da Kosovo nema nikakvog interesa da požuruje nastavak ovih razgovora.\nVlasi smatra da Kosovo ne treba da dozvoli da se teme o kojima se razgovara proširuju i da ne dozvoli da dođe do direktnog uključivanja države Srbije u unutrašnja pitanja Kosova.\nOn smatra da bi najbolje rešenje bilo kada bi kosovska strana usporila dosadašnji ritam razgovora.\n"O glavnim pitanjima je postignut sporazum. Sada bi najpametnije bilo da se insistira na ostvarivanju do sada postignutih sporazuma. Svi odnosi sa Srbijom treba da budu spušteni na niži nivo, na običan kolosek, na međusobnu komunikaciju raznih sektora, ali ne više na nivou premijera", kaže Vlasi.\nOn je naveo i da u političkom diskursu SNS populizam i nacionalizam i ocenio da će Vučić nastojati da se pokaže jačim zaštitnikom Srba od lidera Socijalističke partije Srbije Ivice Dačića.\n"Zato kosovska strana ne treba da dozvoli da se dijalog pretvori u proces bez kraja", rekao je on.


Predstavljen projekat „Solarni paneli“ na benzinskim stanicama NIS-a - NIS\nZorana Mihajlović, potpredsednica Vlade Srbije i ministarka rudarstva i energetike, obišla je danas, u pratnji Kirila Tjurdenjeva, generalnog direktora NIS-a, benzinsku stanicu „Stari Banovci“ na autoputu Beograd-Novi Sad kako bi se upoznala sa projektom uvođenja solarnih elektrana na benzinskim stanicama NIS-a. U okviru prve faze projekta NIS je postavio solarne panele na osam maloprodajnih objekata, uključujući i GAZPROM benzinsku stanicu „Stari Banovci“.\nTokom posete gosti su se upoznali sa osnovnim ciljevima i pokazateljima projekta ugradnje solarnih panela koji omogućavaju proizvodnju električne energije na benzinskim stanicama NIS-a. Proizvedena električna energija najvećim delom će se koristiti za potrebe benzinskih stanica uz razmenu sa distributivnom električnom mrežom. Konkretno, u periodima kada je proizvodnja elektrane veća od potrebe benzinske stanice višak će se isporučivati u distributivnu električnu mrežu. Po istom principu, kada je proizvodnja nedovoljna, električna energija će se preuzimati iz mreže.\nZorana Mihajlović, potpredsednica Vlade i ministarka rudarstva i energetike, izjavila je da je Ministarstvo donošenjem Zakona o korišćenju obnovljivih izvora energije stvorilo uslove da prvi put u Srbiji postoji institut kupca-proizvođača električne energije.\n„U ovom poslu smo svi zajedno i nemoguće je napraviti rezultate na polju energetske bezbednosti, stabilnosti i održivosti ukoliko nema partnerstva i zajedničkih projekata. Ministarstvo rudarstva i energetike, Vlada Srbije i NIS su partneri u sprovođenju procesa energetske tranzicije i nemoguće je zamisliti budućnost, a da ne razmišljamo o tome kako da proizvedemo dovoljne količine energije iz čistih, obnovljivih izvora. Ovo je i primer kako privredni subjekti u Srbiji mogu da obezbede energetsku dovoljnost, a NIS će samo na ovoj stanici ostvariti uštede od 15 odsto“, rekla je ona.\nKiril Tjurdenjev, generalni direktor NIS-a, naveo je da je prioritet kompanije u ovom izazovnom vremenu da održi stabilno snabdevanje domaćeg tržišta, obezbedi nove izvore energije i ojača svoju energetsku efikasnost.\n„Naš dalji razvoj mora biti održiv, uz odgovoran odnos prema resursima i životnoj sredini. Želeo bih da istaknem da NIS nije uspešan samo u biznisu, već i kada je reč o poštovanju principa održivog razvoja. U aprilu smo objavili 12. verifikovani Izveštaj u ovoj oblasti i javnost obavestili o svojim poslovnim uspesima i načinu na koji ih ostvarujemo. Postavljanjem solarnih elektrana na našim objektima mi nastavljamo da sprovodimo svoju zelenu agendu i ulažemo u obnovljive izvore energije. U tome imamo podršku naših partnera iz Vlade Srbije i Ministarstva rudarstva i energetike sa kojima delimo iste ciljeve, a to su energetska stabilnost i ekološka bezbednost», istakao je Tjurdenjev.\nProjekat izgradnje solarnih fotonaponskih elektrana u maloprodajnoj mreži NIS-a predstavlja pilot-projekat kompanije, u koji je uloženo više od 22 miliona dinara. NIS se na ovaj korak odlučio vodeći se principima održivog razvoja, kao i ciljevima korporativne zelene agende, koja podrazumeva ulaganje u obnovljive izvore energije u cilju smanjenja emisije ugljen dioksida i globalnog zagrevanja. Prognoza je da će na ovaj način, na osam lokacija, biti ostvarena godišnja ušteda u nabavci električne energije od gotovo 300 MWh uz isporuku oko 40 MWh u distributivnu mrežu i uz godišnje smanjenje emisije ugljen dioksida od 375 tona.\nSolarni paneli postavljeni su na GAZPROM benzinskim stanicama „Krnješevci“, „Novi Beograd“ (bivša Dejton), „Stari Banovci“, „Preljina 2“, „Velika Plana-autoput“, „Kragujevac 7 – Elektrošumadija“, „Blok 45“ kao i na NIS Petrol maloprodajnom objektu „Gornji Milanovac 2“.\nNIS ostaje posvećen nastavku ulaganja u zelenu energetiku i dalju diverzifikaciju biznisa, a, između ostalog, kompanija razmatra i izgradnju solarnih fotonaponskih elektrana na objektima u okviru Rafinerije nafte Pančevo, poslovnih objekata u Beogradu i Novom Sadu, kao i u u skladištu derivata nafte u Novom Sadu.\n27.05.2022 543 pregleda


Svaki četvrti auto u Srbiji na lizing - Dnevni list Danas\nPočetna » Auto » Svaki četvrti auto u Srbiji na lizing\n0Piše: Danas Online 09. februara 2017. 09.24\nVrednost novozaključenih ugovora porasla je u sektorima komercijalnih, teretnih i ostalih vozila (27 miliona evra), putničkih vozila (12 miliona evra), kao i mašina i opreme (šest miliona evra).\nTeodora Milenković, generalni sekretar ALCS-a, napominje da su ovakvi rezultati posledica rasta privredne aktivnosti u Srbiji. „Mala i srednja preduzeća su prepoznala lizing kao adekvatan način finansiranja za osnivanje ili razvijanje poslovanja. Interesovanje za lizing je sve veće, pa je tržište i u 2016. nastavilo sa trendom rasta, koji možemo primetiti već nekoliko godina unazad. Vrednost novozaključenih ugovora u prošloj godini porasla je za 13 odsto u odnosu na 2015. godinu”, ističe Milenković.\nU Srbiji je, u 2016. godini, svaki novi četvrti automobil finansiran putem lizinga. „Rast kupovine putničkih, komercijalnih, teretnih i ostalih vozila putem lizinga ukupno je porasla za 39 miliona evra u odnosu na 2015. godinu, a analiza je pokazala da je 28 odsto svih novih putničkih i lakih vozila finansirano putem lizinga”, istakla je Milenković i dodala da je vrednost novozaključenih ugovora veća i u sektoru mašina i opreme, koji je zabeležio šest miliona evra više u odnosu na 2015. godinu.\nNajveća vrednost novozaključenih lizing ugovora ostvarena je u sektoru komercijalnih i teretnih vozila i ona iznosi 133 miliona evra, zatim u sektoru putničkih vozila od 130 miliona, pa sektoru mašina i opreme od 67 miliona evra.\nU 2016. godini vrednost novozaključenih ugovora porasla je u delatnostima saobraćaja i informisanja, trgovine, građevinarstva, prerađivačke industrije i rudarstva. Kompanije koje se bave saobraćajem i informisanjem su, putem lizinga, investirale 100 miliona evra u privredu Srbije, a firme čija je delatnost trgovina na veliko i malo više od 45 miliona evra. Rudarstvo i prerađivačka industrija putem lizinga su investirale u domaću privredu 43 miliona, a građevinarstvo 26 miliona evra.\nTeodora Milenković smatra da će se trend jačanja lizinga nastaviti i u tekućoj godini. „Očekuje nas realizacija brojnih, dugoročnih investicija najavljenih u prethodnoj godini. Takođe, Beograd će biti domaćin Međunarodnog sajma automobila, a lizing kompanije uvek omoguće konkurentne ponude kada je finansiranje automobila u pitanju“, ocenjuje Milenković.


Kod privatnika sa knjižicom od decembra - Ozonpress :: internet portal\nTag: privatni lekari, Zdravstveno osiguranje\nVeć krajem godine pacijenti u Srbiji bi sa zdravstvenom knjižicom mogli da idu i kod privatnog lekara. Prvi uslov za to je reforma zdravstvenog sistema i promena zakona.\nIstraživanja, kako prenosi RTS, pokazuju da trećinu Srbije leče privatnici. Samo u Beogradu godišnje se beleži pola miliona poseta privatnim ordinacijama. Najviše se ide kod ginekologa, kardiologa i po laboratorijske analize.\n– Na Klinici za ginekologiju i akušerstvo nema listi čekanja i ne postoji nikakav objektivan razlog da neko ode kod privatnika, osim ako to sam ne želi – tvrdi direktor Klinike za ginekologiju i akušerstvo KCS Aleksandar Stefanović i dodaje da mnogo lekara sa klinike radi i privatno.\nUključivanje privatnih lekara u zdravstveni sistem planirano je najpre u oblastima u kojima pacijenti dugo čekaju, kao što je snimanje magnetom ili skenerom.\nPrema podacima Udruženja privatnih lekara, u Srbiji ima 4.500 privatnih ordinacija i ustanova sa više od 10.000 lekara.